url: =Kumkikna Lamen Innkuan - Khen Thumna (Azom) - Zomi Adventist Innkuan\nZawlhel leh Kiteen Maanlo.—Amaanlo kiteenna in zawlhelna maanlo piang sak hi. Amaute in si-le-sa leh amittaw zualzanna zui uh hi. Zawlhelna pen khuaval nadingin zang uh hi. Pasian’ thukham apalsat kei phial uhzongin, alang nihun vangkepna leh zia hoih thukhunte palsat uh hi. Asang ziahoih, Pasian’ gel kiteenna theihpih zolo a, asiangtho pen ngaihna leh ziahoih gamtatna lam zolo hi.\nVantung laibu sunga vantungmite’ ciaptehna ihet ngam keiding leh, kamkhat tatkhat zong tang kei ni. Pasian’ minphat nading bek mitsuan in. Lungtangin asiangtho, akisiansuah ngaihna, Jesus Christ nungzuite tawh akilawm akisangkhan pianzia, leh leitung sangin ihvantung zawsak ding hi. Alanglam panah aom thu khempeuhin asia ahi hi. Laisiangtho thukhunin asanglap ahihkeinakleh kiteenna in siangtho theilo, leh asiangtho Pasian’ mai-ah pahtawi theihding hilo hi.1\nKhangnote in si-le-sa zui lua uh hi. Tuabangin amau leh amau akipampaihlo ding uh hi. Ihngaihte’n puatham tawh baihtakin hong khih ding hilo hi. Tuhun, zawlhelna pen khemna leh\nkineihna tawh akivaihawm hia, Topa sangin Satan’ kha in nasem zaw hi. Munci tengah neihtaang theihna (common sense) kisam hinapi kizang lo hi.2\nZankim Akkhuan dong.—Luphak pen ngeina in kizang kawikawi hi. Nanih un Christian nahih uh hangin Pasian lungdam saklo hi. Lup-hakna in cidamna susia a, azing cianga nasep nadingin lungsim navak lo sak hi. Puatham siatna tawh kipawl hi. Sanggampa aw, hihbang zawlhelna apelzo dingin nang leh nang kizah takin. Topa’ minthan nading bek amitsuan nahihleh kidawm takin na kalsuan ding hi. Na mit atawsak zawlgau natna nathuak loh nadingin Pasianin Christian khatin ahong sanna phawk in.3\nZankim hun tampi zawlhelna-in azangte Satan in hong encik hi. Amit uh kihong hileh akampaute vantung mite in ciamteh ahihlam mu ding uh hi. Pumpi cidamna leh ziahoih palsat uh hi. Hih zawlhelna pawl khat pen kiteen khit ciangin hun lazaw leuh kilawm zaw ding hi. Atangpi-in kiteenna-in zawlhel hun khempeuh dinkhawl sak hi.\nZankim zankhang zawlhelna tawh hun abei sakte in zuthawl kipia nungak leh pasalte susia thei hi. Lawmtate amau leh amau vang akipiak loh uhciangin, Satan kipaak in, Pasian vang kipia lo hi. Zualzanna hangin minhoih kisusia a, Pasian’ lungkimna tawh kiteenna bawlding baih lo hi. Akiteen uhhangin zualzanna hang hi a, aki-iplahna uh abei ciangin, abawlsa uh mawhna anung phawk ding uh hi.4\nSatan in khate manin asuksiat theih nadingin azek ding na leh azat ding pilna thei hi. Mite’ kalsuan khem peuh encik a, zuihding lampi zong amah in mite ho-in, Pasian’ kammal zuih sangin ama’ kam kizuih sak zaw hi. Asia leh apha helsiam ahihmanin khangnote awk pahpah uh hi. Ama khut sungah a awk khinte pen amau leh amau dahna tawh kiliam sak uh hi. Tua hangin mun khempeuhah siatna kimu kawi kawi hi.5\nLungsimte tawh Kimawlna.—Lungsimte tawh kimawlna in asiangtho Pasian’ mai-ah athuneu hi hetlo hi. Pawl khatte in adeih zawk numeite tawh kithuah in kingaihna genin, agenthute huzaapna phawklo in, ek nusiat uh hi. Maipha angah zawkna munah kihei zelin ngaih thu genin nusia leuleu uh hi.\nTuabang lungsimin akiteennaah hong kidawk kik ding ahi hi. Hibang akitaklo lungsimin kiteen kizopna thelthang sakin, thukhunte ah kipsak lo hi. Acimtakna uhleh asiangtholo angaihsutnate uh agamtatna uhah hong kilang zel ding hi. Khangnote in a lungsim uh khihcip in, Satan in amaanlo lampi ah apialsak theihloh nadingin, akikepcing ding uh bangzahta in kisam hiam?6\nZawlhelna ah Khemna.—Mite lakah gualnek-in numei khat ie ngaihna angah hangin numei’ nu leh pa thei saklo-in agamtatna in numei tung leh ama’ nu leh pate’ tungah Christian gamtat saklo hi. Simtatna tawh numei khat ie lungsim angah ahizongin, Pasian’ tate in apulaak dinguh Christian ziadam leh lungsim kip apulaak zolo asuak hi. Laisiangtho in agen bangin thutanna leh simtatna tawh atup angah nading hanciamna-in amah angaite tungah cihtaklohna leh numei akem akhoi dingin akilawmlohna pulaak zaw hi. Tuabang nuai-ah kiteen kiciamna-in Pasian’ kammalte tawh kituak lo hi. Tanu khat nisim nuntaknaah lam pialsak, Pasian’ ngim sakna leh nu leh pate’ thupiakte azahtak losak pa in kiteenna sungah a tavuan lakna taksang lo ding hi. . .\n“Suangpek tungah Pasian’ khutme in “Gu kei-in” ci hi. Gukngaihna zangin bangzahin kiphelh tawm nuam lai ihhiam? Khemna tawh zawlhelna akizat laiteng, kihonate kikemcinga, atawpna ah theihna ahau nailo zaw penin anungciangin apiang sualin, anu leh apate kiangpanin paikhia in, ama ngaihna ah kilawmna aneilo pa khat angsungah ki-ap hi. Laisiangtho in thumaanlohna namcin mawhsak hi . . .\nHihbang khemna tawh zawlhelna leh kiteenna in leitungah khuisatna piang sak hi. Bangciang taktak susia ding, cih Pasian bekin thei hi. Mi tampite in hih khemna tawh nuntakna susia hi. Thu-um Christiante, thumanna ah akipte, leh thudangah zong atheitheite nangawnin hih alauhuai mawhnate nabawl uh hi. Amaute khensatnate ngaihsutna nangawn in khel zolo hi. Mihing lungsim thuakna leh ci-le-sa lunggulhnate tawh nungta uha, Laisiangtho in bang gen hiam cih kanlo in, Pasian tawh kizop ding kikhaktan uh hi.7\nNiamtuah ding Peelin.—Thukham 10 panin khat akipalsat ciangin niamtuah ding bek om lai hi. Numeite’ vang khatvei akiam khit ciangin thanghuai paktatnate mawhna-in mu nawnlo hi. Apaktat numeite huzaapna tulai leitungah bangzah in lian! Numei siate ie zolna tawh mi tultampi in kol-awk uha, amau leh amau kithat in, anuntakna tomsak uh hi. “Amaute khe-in sihnaah tuahsuk a, akalsuante in hell zuan hi” ci-a Topa’ thugen in maan lua hi.\nAlauhuai, akikham lampi ah lam apialloh nading un lamdungah lai kisuang napi, ngaihsutna tawh kilehbulhin, Pasian’ thukham awlmawhlo-in, leh thangpaih lak uha, lampial zawkna in nei uh hi.\nPumpi cidam in leh lungsim siangtho in akemcing nuamte in “khangno lunggulhna taisan un.” Mawhna sunga atualbialte siatna panin akipuah dingin bel takin agente mudah leh simmawh uh hinapi, Pasianin amaute pahtawi in thaman pia ding hi.8\nTahum Tuh Lecin, Khai-kha Atding.—Tahum natuhna tawh na nuntakna susia kei in. Lawm nateelna ah loptop kei in.9\nTahum theh nadingin hun nazatna tawh nakhan tawntung ana sakding khaici na-at ding hi. Nai khat sung loptop ngaihsutna leh mawhna sungah lutna in lampialna hong kipan sak hi. Khangno\nhunkhat bek nangah hi. Aman nei in hun zang in. Hunkhat na nawk khit leh kileh kik ding om nawnlo hi. Pasian tawh kizop ding anialte in mawhna sungah alut dingin khensat uh hi. Pasian in khangno khempeuh hong sittel hi. Note sangin akhangham zawte’ huzaapna awlmawh lohna leh zahtak lohna lim nalak uh hi. Na mawhnate ki-awnghawh in na om uh hi. Ahizongin hihte in ahoih gamtatna panin hong dalzo tuanlo ding hi. Nitawpni thu hong kisit ciangin na ki-awnghawh thei tuan kei ding hi.10\nThu-umlote Tawh Christiante Kiteenna.—Thu- umlote tawh Christiante akiteenloh nading Pasian’ hilhna awlmawh lohna in leitung zeel hi. Pasian it a, akihta mi tampite in ciangtan aneilo Pasian’ pilna ateel uh sangin amaute’ lungawnna zui zaw uh hi. Hih leitung leh ahong paiding vantungah nopsak nading leh nupa kopte dam nading ahi Pasian kihtakna pampaihin, amittaw\nci-le-sa makaihna zui in, ki-uk sak uh hi.\nPasian’ thu akin numei pasal tampite in alawmte, meeltheihte leh Pasian’ nasemte zolna bilhum san uh hi. Thuhilhna pen mite’ sungthu kawnlawhna in ngaihsun hi. Deihsakna tawh ahilhpa zong gal in mu uh hi. Hih khempeuh Satan’ deihna ahi hi. Amahin mite bum a, alunggulhna uh in khuhcip hi. Ngaihsutna nangawn in lunggulhna ukzo nawnlo hi. Asiangtholo si-le-sa zongsatna sungah kia-in, akhanlawh ciangin gentheihna leh matna thuak ahihlam phawk pan hi. Hihin, ngaihsut mawkmawk thu hilo hi. Apiang takpi thu ahi hi. Pasianin aphalloh kipumkhatna pen Pasianin siangtho saklo hi. 1\nPasian’ Thupiakte Telnop.—Tanglai Israel mite’ kimah aom milim biate tawh akiteenloh nadingin Pasian in thupia hi: “Amaute tawh kiteeng bek thamlo in, na tanute uh zong amaute adingin na mokhak keiding uh hi. 62Atanute uh zong mo in nala keiding uh hi.” Ahang zong na pia hi. Mongneilo pilna anei Pasianin tua kiteenna panin apiang ding thu thei khol hi: Keimah ahong zuihna panun amaute in natate uh lampial sak ding hi. Amaute in pasian dang bia ding uha, note tungah Pasian’ hehna asosakin note ahong susia ding hi.” “Ahangin, note in Topa adingin asiangtho mite nahi uha, Ama adingin na Topa Pasianin leitung maitangah aom mite lakpanin note teeltuam ahidingin hong samkhia zo hi” . . .\nTuabangin, Laisiangtho Thak in thu-umlote tawh Christiante akiteen ding nakham hi. Sawltak Paul in Kawlentu pawlpi alaikhakna masa sungah: “Zi in apasal anuntak laitengin thukhamin suakta saklo hi; ahihhangin apasal si leh pasal dang tawh ateen theih nading Topa sungah suahtakna anei hi, naci hi. Alaikhak nihna sungah: “Thu-umlote tawh akikimlo hakkol na puakhawm kei un: ahangin thudik in adiklo tawh bang kipawlna nei hiam? Khuamial in khuavak tawh bang kipawlna nei hiam? Christ leh Beliel zong in bang kipawlna nei hiam? Thu- umpa in thu-umlo tawh bang kipawlna om hiam? Pasian biakinn in milim tawh bang kipawlna nei hiam? Note in Pasian’ teenna biakinn nahi uh hi. Topa in: “amaute sungah kateeng dinga, amaute in ka mite hiding uh hi. Keimahin amaute’ Pasian ka hidinga, amaute zong Keima mite hiding uh hi. Tua hia, amaute kiang panin hong paikhia un. Asiangtholo nate lawng kei un; tua hileh Keimah in note kong saang dinga, note adingin Pa ka hiding hi, note in zong ka tanu ka tapate na hiding uh hi, Vanglian Topa in ci hi.”2\nHun maanlo leh akituaklo kizopna hangin leitungah Pasian’ hehna tung hi. Hih tawh kisai-in Laisiangtho in akicianlo-in khuavak hong pialo hileh tulai a khangnote’ paulapnate kimawhsaklo ding hi. Laisiangtho in apicing ngaihsutna, kammal, leh gamtatna hong sianggen khin hi. Pasian’ thu in khe adingin khuavak hia, khangnote-in lampial nadingin paulap om thei nawnlo hi. Khangnote in tua laibu thudot bawl le-uh Pasian’ lampi panin pial khialo ding hi.3\nPasianin Thu-umte leh Thu-umlote Kiteending Kham hi.—Akikham lampi atawn dingin Pasian’ mite kisin kei hen. Thu-um leh thu-umlo kiteenna Topa in kham hi. Apiangthaklo lungsimte in ama’ utna zui-in, Pasian awi loh kiteenna bawl uh hi. Hih thu hangin numei leh pasal tampite in leitungah lam-et bei leh Pasian lo-in om uh hi. Lungtup hoihte si a, Satan’ thaangah awk uh hi. Si-le-sa deihna azuite-in hih leitung mahmah ah zong gahsia a-atding uh hi. Akha nuntakna zong atanlawh ding uh hi.4\nThumaan zui akisate in thu-umlote tawh akiteen hangin Pasian’ deihna tuancil uh hi. Tuahangin Pasian’ pahtawina ngah lo-in, kisikin khuisa ding uh hi. Thu- umlote in gamtat hoih aneih uh hangin Pasian piak gupna asanloh manun kiteenloh ding mah ahi hi. Thu- umlote gamtatna in ukna anei khangno mihaupa acih bangin “na khat na kisam lai hi” cih ding hilai hi.5\nSolomon Limlahna.—Neihgil aneilo, mizawng 64daaipamte in Pasian’ santheih dingin nungta uha, leitungah aman nei in leh vantung minphat nadingin nungta uh hi. Ahizongin Satan in ama ngimna atangtun sak nadingin kiteenna zang hi. Mihing tawm khat bekin gualzawhna tawh tuabang awkna panin suakta zo uh hi.6\nSatan in thumanna hangin apiangding thu thei hi. Kumpi ahihna tawh Solomon amaancil lai-in apilna, athupha piakna leh adiknate hangin minthang mah mah hi. Amah in apualam huzaapnate hong sungtum pih a, Pasian’ thukhunte nuaisiahin Pasian tawh kikhen khia hi. Galpa in hih hanciamna ah gualzo hi. “Solomon in Egypt kumpi tawh kipawlna nei a, Pharoah kumpipa tanu zi dingin la-in David’ khuapi ah hong ciahpih hi.”\nLawki gamte tawh kipawlna bawlin, tua kipawlna akip nadingin milim bia kumpipa’ tanu tawh kiteeng hi. Solomon in Pasian’ piak nate tawh amite siangtho a akepcing nasep hong nungngat hi. Hih Egypt kumpipa’ tanu kikhel khaleh, cih lametna-in mawhna bawl nading paulap kician hilo hi. Gamdangte kiang panin na kikhen khia ding uh hi, ci-a Pasian thupiak palsat in, ci-le-sa kumpite tawh hong kipawl hi.\nPasianin Ama hehpihna tawh tawlno sung hih mawhna humcip sak hi. Solomon’ zi hong kikhel sam hi. Kumpipa in apilna tawh siatna ahong lutna lampite acin ding ahi hi. Ahizongin pilna leh vangliatna ahong paina anak mangngilh hi. Ahoi-na in ngaihsutna kheng-in hong khangto hi. Amah leh amah hong kimuang a, Pasian’ ngimnate ama’ lampi tawh sepkhiat hong sawm hi. . .\nThu-um Christian tampite in Solomon bangmahin Pasian aneilote tawh kiteen ding lungngai thei uh hi, banghang hiam cihleh, siatna lampi azuante adingin phattuamna om ding hi. Ahizongin amau leh amau awkin, guallel uha, aupna siangtho, athukhunte uh khahsuahin, Pasian kiang panin kikhenkhia uh hi. Kalsuan khial khatin adang kalsuan khial khatah manawh hi. Atawpna ah amaute akhih kol panin suahtak nading lam-et beina ah kikoih thei uh hi.7\nPaulap—“Biakna Kin Bilbel Hi.”—Christian ahilo bek hi, biakna kin bilbel, cih paulap pen Pasian anei lote’ ngaihna-in kizang hi. Thu-umte lampanin mi sawm lakah kuate in ahoih kiteenna in pianglo hi. Pasian mai- ah kamciam akipiak khit phetin khalam nuntolhna kipan paha, khalam tha kiamin, thuman kulhpi khat pan khat kisatkham-a, asawtlo-in anih un Satan dial nuai tunguh hi. Leitung mopawi gualnopna-in lungsim, upna, leh thumaan zogawp hi. Innkuan thak sungah thunget hun kizahtak zo nawnlo hi. Mo leh mopipa in amau leh amau akiteelna tawh\nJesu anawlkhin uh hi.8\nThu-um zaw sungah Kikhelna Masa.—Thu- umlopa in akipatcil in biakna langpanna lak khia lo hi. Ngaihsut dingin Laisiangtho thumaan akilah ciangin “Ka hihbangin hong kiteenpih hilo nahi hiam, hong nawngkai sak kei in. Na upna nong pulak kik leh abuai nuam hiteh kong ciding hi” cita hi. Upna anei zaw lamin upna thu agensialin upna neilo zaw pen gilo a, anawngkai sak tawh hong kibang hi.\nThu um zaw lam penin ama’ teelna tawh hih kipum khatna apiang hi a, kilungkim sak ding hi, cih hong hita hi. Akimangngilh bawl nadingin lawm le gual tawh kithauhna hong thupi sak hi. Acil in hihbang gamtatna hoih sa samlo hi, ahizongin thumaa.n lamah damdam in ze-ol semsem hi. Upna pan muanlahna tawh kibilkhek a, khatvei lai-a upna khauh hibang, bangci in kikhel hiam, cih ngaihsun theilo uh hi. Pillo kiteenna in bangzahta in kikhel sak hiam?9\nLeitung tawh kipawlna kipatding lauhuai hi. Khangno numei leh pasalte’ kiteenna in biakna gamtatna leh kimanna abeina ahihlam Satan in zong thei siam hi. Hunkhat sung biakna ahanciam teihangin amau hanciam- na mahin langpanna khangsak a, lampial sak hi. Khatvei lai in upna leh lam-etna kikup nuam asak ngei hangin, thu-umlo tawh kikhihna in thumaan thutak upna satkhia a, Satan in alungtang sungah muanlah ta hi.10\nVantung Nopsakna Khahsuah.—“Akilung tuaklo mi nih apaikhawm theiding hiam?” “Bangbang thunget ding minih akilungtuakin vantung Ka Pa in amaute adingin avaihawm sak\nding hi.” Khat in ki-apnaah kipum khatin, adang khatin, awlmawhlo; khat in tawntung nuntakna lampi zongin, adang khatin lamtan zau sihna ah pai nuam hileh Pasian’ in akamciam bangci piak theih ding hiam?\nMi za tampite in Christ leh vantung nawlkhinin apiangthaklote tawh kiteeng uh hi. Christ ie itna leh hong ompihna-in manneilo lua ahihmanin mi maimai tawh kithuak ding alunggulh zaw ihhikha ding hiam? Honpa aiplah theilo khat deihna tawh vantung nopsakna nusia zen ding ih hiam?11\nThu-umlo khat tawh kizawpna tawh Satan’ mun nazuan hi. Khasiangtho na dahsak a, Ama’ hong dalna na hemkhia hi. Tawntung nuntakna adingin nagalsimna ah tuabang gal tuam ado nuam mah na hi hiam?12\n“Thu-umlo kapasal in ka upna ahong pial sak ding hiam? Pasian itlo-in gualnopna azong zaw pa hilo hiam? Ama’ gualnopnaah hong kalsuan pihding hilo hiam?” ci- in kidong in. Tawntung nuntakna lampi in keen in, suangtum tam mahmah hi. Khalam khualzinna atuantual sakdingin vangik kisuan beh kei in.13\nKhuamial Avenlohna Inn.—Lungtangin mite’ itna lungulh hi. Hih itna-in Jesus itna aluah ding zahin thahat zolo, siangtho zolo, manpha zolo hi. Zi in nisim sepna, leh nuntakna ie dahna amaingat dingin Christ’ sung bekah pilna, tha, leh hehpihna mu ding hi. Amah in ama’ tha leh ama’ lampi dingin Jesu aneih kul hi. Leitung lawm khat peuh tungah anuntakna apiak ma-in anuntakna Jesus tungah pia masa hen. Lungnopna maan angahding te-in, aneih leh asepna khempeuh ah Vantung’ thupha ngah masa hen. Pasian’ thu manlohna in lungtang tampi leh innkuan tampite gentheihna tawh kidim sak hi. Ka sanggamnu aw, khuamial avenlohna inn ah nateen nop keileh Pasian’ gal tawh na nuntakna gawm kei in.14\nChristian’ Ngaihsutna.—Biakna thukhunte ahong kisittel ciangin Christiante in bang bawlding uh hiam? Etteh tham acing dingin, “Keimah in apilvang Christian ka hi hi. Nipi kal khat ani sagih ni-in Laisiangtho Sabbath ahi hi. Eite upna leh thukhunte in mite tawh ki aihual theilo hi. Tuabang mite tawh lungnopna kingah lo ding hi. Akicing Pasian’ deihna kazuih ding leh leitung tawh ka kibang kei semsem dinga, Jesu’ lim ka sun semsem ding hi. Christ ie ithuaina mu lo, thuman ie hupna nei loin na om leh, leitung na iplah dinga, Pasian tawh kisai nate na iplah zo kei ding hi. Kha thute Kha tawh kithei thei hi. Kha thu theihna naneih kei leh, Pasianin ahong teelna ahang natel keidinga, Topa’ na nasem zo kei ding hi. Biakna tavuan na awlmawh kei ding hi. Na lung anop keiding hi, Pasian in apiak khalam bilvuhnate zong na haza keiding hi. Biakna upna ah natangsuah ding hi. Na khuamuhna akikhel ciangin Pasian’ hong sapnate na telsiam ding a, na Honpa hong itna na puasiam dinga, na kizopna akipuah pha ding hi.”\nThu-umpa-in Christ tungah kipiak khiatna nanei dinga, khahsuah dingin tawntung nuntakna pammaih asa ta ding hi. Leitung ateel khat tawh na kipum khat sangin pasal neilo in na tolten nuam zaw ding hi. Amah in Jesu na neihna singlamteh lampi panin hong pial sak ding hi.15\nAmuanhuai Kittenna.—Christ bekah amuanhuai kiteenna na lam thei hi. Pasian itna tawh mihing’ ki-itna anaipen in hong khih sak ding hi. Christ kumpi amaanna mun bekah athuk, amaan, angkhuat lohna piang hi.16\nKiteen Khit Ciang Khat Kikhel leh.—Pianthakna aneilopi akiteenpihte-in alawm tungah akhauh zawin thu amaan ding kisam hi. Kizopna peuhah gentheihna leh haksatnate atung ahizongin Pasian’ hong ngetnate amasa penin koih ding ahi hi. Itna leh ziadamna tawh Pasian muanna-in thu-umlo zaw te huzaap thei pen hi.17\nHILHDING AKISAP CIANGIN\nLaisiangtho pan Hilhna La in.—Pasianin aphuh hih kiteenna pen angsungkhuatna lungsim tawh neih ding hilo hi. Kiteenna aneih sawmte in thungetna leh lipkhatna tawh athupina kan hen. Pasian deihna tawh kituakin kavaihawm hiam, cihzong Pasian’ makaihna zong hen. Pasian’ kammal in hihthu ahilhnate sittel in. Laisiangtho’ deihna tawh kituak kiteenna bek Vantung in pahtawi hi.1\nLungsim pilvang tak leh thudik takin ngaihsut ding akisap leh hih kiteenna vai mah ahi hi. Laisiangtho thuhilh ding akisap leh zong minih pum khat suahna thu hipah hi. Ahizongin tuhun\nkhuahun ah zawlgau leh lunglen vaite kimakaih sak zaw uh hi. Tua in siahna ah hong makaih hi. Hih thu ah khangnote in pil zolo leh teitang takin ngaihsun zolo uh hi. Amaute adingin kiteenna in bumna tawh kibang hi. Pasian tungah ki ap lo uh hi. Amaute ngaihsutnate kolbulh bang a, mi khat peuhin anawngkai sakding patau bang kekin thu-im in kalsuan uh hi.2\nMitampite in alauhuai suangkil lakah vaikuan uh hi. Tembaw ahawl ding neilo in, huhna apia nuamte zahpih uh hi. Amau leh amau akimakaih tawm zoding kisa uha, a upna leh alungnopna tembaw suang tawh kitaih sak uh hi. . . . Laisiangtho ateldot kei uhleh amaute leh midangte tu leh mailam lungnopna uh asuksiat sakding khialhna lianpi bawl kha ding uh hi. 3\nAmaan Khensatna Ngah nadingin Thungen.— Numei pasalte in ni khatin nihvei ta thunget zongsatna anei uhleh, kiteenna thu angaihsut uh ciangin li vei ngen uh hen. Kiteenna in\ntu leh ahong paiding vantung nuntakna a huzaap leh a konlawh sak thu ahi hi.. .\nTuhun a mi atamzawte kiteendan in nitawpni hunte lim khat hi hi. Numei pasaltein ngawngkhauhin vaihawm uha, vantung nangawn nilkhia uh hi. Biakna in amaute kiteenna tawh akisai lo zahin nawlkhin uh hi.4\nZualzan Lawmngaihna-in Thuhilh Zalo.—Mi nih hong kitheihneih uhciangin khat leh khat zualzan kingaihna hong nei uha, thudang lading, midang mu thei nawnlo uh hi. Ngaihsutna bingin, thu-khenna mittaw hi. Thuhilhna khat zong pom theilo, amaute thuakna bekmah mitsuan uh hi. Apiang ding thaman mu zolo hi. Pul natna bangin amaute zualzan kingaihna in amute bum in, khawlhun nei thei lo uh hi.\nAkim apama mite leh amau tawh akisai innkuan nihtein khantawn dahna tawh vaikhum dinga, cihmawh pih khading uh hi. Ahihhangin thumna leh hanthotnate amawkna suakta hi. Tuabang kipum khatna tawh Pasianin kimanna anei nuntakna thupha apiaktheih khempeuh susia ta hi. Ngaihsutna leh kizolnate ki awlmawh lo hi. Thuakna theihna ahau numei pasalte thuhilhnate in zualzan kingaihna ie khensatnate hangin phattuamna pia zolo hi. Biakna vai khempeuhah lungtunglo bek thamlo-in thunget ding zong tha ngah lo uh hi. Amau gel kipum deih uh a, nuntakna tawh akisai lo zahin tavuan lakna khempeuh kin lo uh hi.5\nKhangnote’n Uhamte’ Pilna, Theihna Kisam.— Kiteenna panin gentheihna tampi apianciangin, bang hangin khangnote pil zolo uh hiam? Uhamte’ pilna leh thuaknate’ banghangin kisam salo lai hiam? Sumbawlna ah numei pasaltein kidawmtakin kalsuan uh hi. Sumbawlna khatpeuh tawh kizop ma-in, tua nasepna adingin kiginkholh ahi hi. Tua nasepna adingin hun, sum, leh kantelna tampi bawl masak ahi hi. Tua hileh supna kipelh thei ding uh hi.\nKiteenna aladingte in bangzahta in kigin kholh ding kisam hiam? Mailam nuntakna leh khangtampi asukha ding ahi hi. Tua hinapi-in, kiteenna vai ah ciamnuihna, zualzanna, mittawtna, leh\nngaihsut khinkhaina neilo uh hi. Ahang dang om tuanlo hi. Satan in leitung susia in, mihingte hong genthei sak nuam a, hih thu tawh hong bum ahi hi. Leitung gualnopna tawh ngaihsutna apicinglo mitein ahong tungding vantung nopsakna tansak hi.6\nPicing Nu leh Pate’ Thukhenna Manpha.– Nu leh pate thuhilhna tawh kizawitawn lo-in naupangte in amaute duh leh dahnate akin zawk tuak uh hiam? Mi pawlkhatte in nu leh pate’ thuhilhna ngaihsut masakin zong neilo uh hi. Angsung lunggulhna in innkuan ki-itna kong khak tan hi. Hih thu ah khangnote in khanlawh ding kisam hi. Thukham 5na bekin Pasian’ kamciam nei hi. Lawm ngaihte’ thu mangzaw-in nu leh pa’ thu kizahtak lo hi. Nu’ thu zahpihna, pa’ kinna zahtak lohna in khangno tampi takte adingin mawhna in kiciamteh hi.\nHih thu ah akikhial pen thu in, theihna leh thuakna atawm lai khangnote kingaihna kinawngkai sak kei hen, cih ahi hi. Lampi tuamtuampanin etding akisam thu ngaihna ahi hi. Midangte thuaknasa leh innkuan nihte vai khempeuh khinkhaina kisam mahmah hi. Hih thu pen mitampite in zangkhai ngaihsut hi. Pasian leh Pasian azahtak nu leh pate’ thuhilhna ngai un, khangnote aw. Hih thu adingin thungen un.7\nPasian Zahtak Nu leh Pa Tung Kingam un.— Pasian azahtak nu leh pa naneih leh amaute thuhilhna zongin. Na lametna leh na sawmnate pulaak in. Amaute thuakna-in ahilh thute sin in.8\nTate in nu leh pa tawh kithei siamin, anopna leh adahna uh kikup pih thei leh, atuak khakding lungnatnate kipelh theiding uh hi. Bang lampi maan hiam, cih abuai uhciangin nu leh pa tawh kikamkum uh hen. Pasian akihta nu leh pate in aphulkhak dinguh lauhuainate genkhol theiding uh hi. Christian ahi tate in leitung thuphate sangin Pasian akihta anu leh apate’ itna leh tate atheihsiamna iplah zaw ding uh hi. Nu leh pate in tate thuakna theihsiam pihin, Pasian’ makaihna leh dalna angah nadingun thu ngetsak ding uh hi. Thamlo-in, nu leh pate in aciampel ngeilo Lawmpa leh Thuhilhpa kawkmuh den ding uh hi.9\nNu leh Pa-in Khangnote’ Kingaihna Lamlak.— Nute pate in tate lawmngaihna vaiah tavuan nei uha, tate tawh akituak lawm zonsak ding uh hi. Amaute thuhilhna leh gamtatna tawh leh Pasian’ hehpihna huhna tawh tate aneulai pek panin agamtatuh suih sak ding hi. Asiangtho, mipi acingding, leh ahoih leh amaan alunggulh theidingin pantah ding uh hi. Kibatpih in kibatpih kaizawn in, deih kibang uh hi. Thumaan leh sianthona leh gamtat hoih nate a iplah dingin aneulai-un hilhding uha, agol ciangun tuabang zia le tong aneite mah hong zong ding uh hi.10\nIsaac’ Limlahna.—Nu leh pate in tate lungnop nading vaihawmding mangngilh ngeilo ding hi. Isaac in apa’ khensatna azuihna pen aneulai-a thumang dinga akipattahna hang ahi hi.11\nLeitung thupha apia ding gaam tawh Pasianin Isaac thupha pia hi. Kum sawmli aphak ciangin apa in Pasian akihta asilapipa sawla ama’ ziding avaihawmna leh akhensatnate Isaac in mang hi. Tua pan ahong piang kiteenna in, Laisiangtho in akigen mah bangin, innkuan sung nopsakna piang sak hi. “Isaac in anu Sarah ie buk sungah Rebekah hong paipih a, amah in Isaac zi hong suak hi. Isaac in it mahmah a, anu asih khit ciangin Rebekah hangin hehnepna ngah hi.”12\nApil Nu leh Pate in Ngaihsun.—Nu leh pate in tate ngaihsutna donglo-in a innkuanpih ding laksak ding uh hiam? Ahihkei leh tanu tapate in nu leh pa dong masa lo-in alawmding ateel ding hiam? Hih kalsuannate in nu leh pa lungnop nading leh asuan leh akhakte itna angah nading uh abuaisak thei ding hiam? Tuabang tapa in, nu leh pate thuhilhna leh ngetna awlmawh lo-in ama’ thu-in akhensatna tawh akalsuan ding hiam? Kong geninah, Hilo ding hi. Tuabang tawndan pen thukham 5na in deihlo hi. “Pasianin ahong piak leitungah nakhansau nadingun na nu, na pa nazahtakin.” Hih kamciam tawh kithuah thukhamah Pasianin Ama’ thu amangte tungah akamciam peel ngeilo ding hi. Tate deihna aomlopi in nu leh pate in alawm ding uh teel sak ngeilo ding hi.13\n(Khen Thumna zota hang ei, zom lai ni maw lawm!)\nPrev post 3. Innkuan Pihding Teelna\nNext post AH 5: Tavuan Puakim (Azom)


timestamp: atn

url: =Gambup 2020 kitel pi ah ZNDP (khuaksilna) :: ZOMI DAILY\nGambup 2020 kitel pi ah ZNDP (khuaksilna)\nposted on 17 June 2020 at 6:06 pm Lomkholna: News, Politics, ZNDP, Zomi\nMinam Palai (Amyotha Hluttdaw) – Minam Palai Innpi (vekpi mun 224) i cih pen region le state dung zui in akihawm ahi hi. Chin State in mun 12 kingah hi. State or region dangte in zong mun 12 mah ngah uh hi. Chin State sungah constituency zui-in Tedim le Tonzang in zong mun kingah a, Tedim le Tonzang pan ZNDP party in zong adang party te tawh mun hong kidem ding hi.\nTedim ZNDP party pan Minam Innpi palai ding Pu Thang Do Tuang le Pu Peter Kam Tung Tuang te in hong dem ding uh hi.Tonzang pan Pi Ciin Sian Nuam in hong dem ding hi.Chin State sunga milip tamna township zui in MP kibehlap thei lai hi.\nMipi Palai (Pyituh Hluttdaw)\nMipi Palai Innpi (vekpi mun 440) i cih pen gambup township zui in mun akihawm ahi hi. Chin State ah township 9 om ahih man in mun 9 akingah ahi hi. Hih mun a dingin ZNDP party in zong Tedim le Tonzang pan party dangte tawh hong kidem ding uh hi. Tedim ZNDP party pan Pu Thang Lam Pau le Tonzang pan Pu Pau Sian Mung in hong dem ding uh hi.\nZogam Palai (Pyine Hluttdaw)\nZogam Palai Innpi (mun-18) i cihpen Zogam (akl) Chin state ah township 9 om ahih manin township 1 pan mi 2 ta kipuak to thei hi (2015 kitel dan). Tedim pan mi 2 mun ai ding pen ZNDP in zong adang party te tawh hong kidem ding uh hi. Tedim pan Pu Lal Muan Piang (const-1)le Pu Suan Sian Khai (const-2) in hong dem ding uh hi. Tonzang pan Pu Dal Pau Sian Sang (const-1) le Pu Mang Nun Sang (const-2) in hong dem ding uh hi.\nMinam Hluttaw Speaker le Mipi Hluttaw Speaker ding in ZNDP pan Pu Kam Kim Sing hong candidate khin ta hi. Chin State sung township tuamtuam ah zong meekuang kilui lai ding hi. Mipi thapiakna tawh Chin state ah telcing party(mun tam ngah pen party cihna) hile hang Chief Minister le Chin State Hluttaw Speaker pen ZNDP party pan hiding hi hang.\nI Myanmar gambup ah mesuai zo in telcing party (mun tam ngah pen party cihna) hile hang kumpi kingah thei ding hi. ZNDP in mun tampi ngah zo leng i Zogam/Zomi lam sang in gual tung tuang sak zo ding hi hang.\nZNDP mee ongh pia in telcing ongh ngah sak hi le uh teh mipi lung gulh na te hluttdaw ah thu ongh sungh ziahziah in a ki sam te MP te in mai zum lo tak in ngen in ongh ngah sak ding hi ungh. By CEC – ZNDP – Meik Zogam Geik Agengh!\nPrevious: Tetci maanlo pianthakna pan ~ Evan. Suangh Dal\nNext: “Zomi vive mah hi” cih vai tawh kisai ~ Pu Thangboi


url: =Ka muhpak US Gamthu pawlkhat (31) ~ Awn Za Pau :: ZOMI DAILY\nposted on 28 October 2015 at 8:00 am Lomkholna: Article, Awnzapau, Theihhuai\nNasep Sep Kawmsa Mah In Thaksuah Sak Den\nA maantakpi in ken hong siang gen mai leng, haksapi takin laisimin tan sangpi tak ih zawh hangin, nisim nai simin ih nasepna ah kizang suaksuak kei leh ih laisinnate khangham semsemin zang kei semsem leng, a kuamah tek a tam zaw in kimangngilh lel hi.\nKei mahmah tawh hong kigenteh pah mai leng, Kawlgamah engineering tawh kisai bangah sangsiate leh zumpi a design sectionte bek mah in sangkah lai a laisimte nisimin a nasepna uhah zat suaksuak loh in phamawh hi. Tua banah, a zong thuahthuah a kan thuahthuah a thei nuam thuahthuahte a’dingin ahun tawh kizui in, a khangtoto pilnate zong ki-kanbeh thuahthuah thei lai hi. Ahih hangin sang lai tawh kizom suak aa nasepnate losiah, a tamzaw in ih sanglaite kizang kim lo in a sawtteh kimangngilh ngilh ta hi.\nKa neu lai in ka pate in zu neeksul ah la khawng a sak uh ciangin nu ve! lawmlawm aw.. a dawn thei nawn kei veng e, ka theihsa hi napi’n; ci in akigen tangtang uh ka za munn thei peuhmah hi. Tua hun lai in a theihsa lawmlawm mangngilh, thei siang taktak hi leh pawh mangngilh kenteh.. ka ci kha ngei hi. A hi zongin tuhun ciangin ka pate gen bangmah kihi ta a, ih theihsa gegu zong ki-mangngilh peuhmah thei khongta hi.\nTua teng mah thei in US ah a tavuan neihna tawh kizui in laisim kikkik ding thukhun khat in guang uhhi. Mun khatkhat ah aung letmat (certificate) nei naii lo a, nasem pawlkhat bang a nasep uh sem thei in siam mahmah gegu hi tase leh, laivuansak kik tangtangin a on kei leh a nasep bang a siamsa kimlai mah tawpsak kik mawk uhhi.\nAthu khunsa a upadi uh a zui tangtang uh ahihi. Tua pen thupi kasa mahmah hi. Pilna sang tawh nasep neisate leuleu teh na nasepna tawh kisai laisin na pilnate a thak suak den ding leh a khangsak semsem dingin, nipi khat in nai tua zah peuhmah lai sim in ci in thupia hi. Pawl khatkhatte’ gentehna in zato siama (nurse) lah ahi lo mi picing lote kepna ah (nursing home) zatui piak theihna letmat kipia aa, a hi zongin a kizattheih hun ciangtan uh hi. Pawl khatkhatte kum nih in ciangtan aa kum nih a cin khit ciang in lai sin kik sak uh hi. Lai vuan sak in, a on leh kumnih ciang aa zat theih ding zatui piak theihna licence letmat thak pia leuleu uhhi. (azom omlai hi…) Agelh: Awn Za Pau\nPrevious: Tedim Khuapi ah (27 Oct 2015)\nNext: Zomi ten i ngaihsut ding thu pawlkhat ~ King Mang


url: =Beh Siampu ~ Tual Khan Suan :: ZOMI DAILY\nposted on 5 September 2016 at 11:16 am Lomkholna: Article, Politics, Tualkhansuan\nBeh siampu i cih takteh laisim mite lungsim sungah dawi biakna, dawi thoihna tawh kizom dan in kikoih a, i lungsim sungah Pasian thu tawh kituak lo bangin ki ngaihsun kha pah theih hi. A beisa hun in Zomi sungah vai khatpeuh a om ciangin innsung dongta, beh le phung vai mah kibul phuh masa hi. Dam lohna khatpeuh ah dawi thoihna a om teh, beh leh phung (phung leh tang) pan in siampu khattek kinei a, tua siampu in dawithoihna makaih hi. Pu sa, pa sa thoihna, dawi thoihna khat peuh a om ciangin beh leh phung pan a siampu makaih in a kisam bangbangin vaihawm hi.\nBeh siampu na sep pen, beh leh phung sungah damlo a om leh dawithoihna neih sak ding leh leitung ci leh sa tawh kinai zaw teng pen cidam lu damna ding, nuntak nek zonna ah daupai na dingin a kisap thupha khempeuh dawite kiangah thupha dawh sak ding cih a hihi. Biak piakna, (tu hun teh dawi thoihna i cih hi ding hi) ah ma kaih ding leh mite kha thu ah kisapte uh a kicing sak ding a hihi.\nBeh siampu pen, beh le phung sungah biakpiakna lam makaih a hih mah bangin, a mau nuntakna ding a kisam nek leh dawn, inn leh lo pen beh sung, phung sungah kidon sak in kipia hi. Lam khat pan cileng, beh leh phung sungah kha thu ah makai a hih manin gilkial dangtak in kikoih lo hi. Zu mun, sa phual ah zong zucil a lim pen, sa sin sa lung khempeuh zong a maute kipia masa hi.\nA beisa hun lai bangin beh siampu pen tu khangthak hun ah a kizat nawnloh hangin Zomi te sungah tua bang lungsim neihna pen bei thei taktak tuanlo hi. Ci leh sa vai tawh kingaih sun a hihna hang hizaw hi. I biakna a kilaih hangin i lungsim puak kilaih tuanlo mawk hi cih ding hi. Tu hun khang ah i biakna pen Christian upna bulphuh a hih bangin kha thu tawh makai dingin Siampi kinei hi (Siampu pen khanglui lai a, dawi thoih makaite cihna kammal hi). Christian biakna sungah Siampi in Pasian tawh kizopna ding leh mawhna khialhna pan suahtakna ding thumsak ding pen a mau nasep a hihi.\nBiakna kipawlna sungah pawlkhat in zong Siampi pen beh leh phung sung a kizang Siampu dan bangin bawl uh a, a mau beh leh phung te in Siampi a sep leh bek piak khiatna zong pia nuam se uhhi. Pawlpi sungah beh leh phung tam mite in zong a mau beh leh phung teng a en ding a mau beh sung pan bek Siampi deih lel mawk uh hi. Pawlpi pawlkhat khat ah a mau beh sungpan Siampi a sem te bek deihsak in midangte ciangin deidan bawl mawk uhhi.\nA taktak in beh Siampu pen a beisa hun in khua khat sunga teng khawm, behkhat leh phungkhat sungah dawi thoihna, pu sa, pa sa biakna ah makaih ding leh biak piakna a nei ding a ki nei a hihi. Tu hun a Christian thu upna sungah Siampi te leuleu pen beh leh phung sung bek a van ding hilo ban ah, beh khat in a mau beh a hih manin kineih sak ding, deih sak deuh ding hilo hi. Beh leh phung bulphuhna a hi lo pawlpi sungah beh Siampu dan in Pasian siampi te i zat nopna hangin midangte a dingin thu hoih lo suak thei hi. Tual Khan Suan\nPrevious: Obama China gam azinna ah China te’n hoihtak in na muakmello\nNext: Malaysia Bank ATM panin guta te’n sum RM260,000 gukhia thei ~ ZD


url: =Mexican President in kulhbaang bawlna man US kipia loding hi ci ~ TK Lian :: ZOMI DAILY\nMexican President in kulhbaang bawlna man US kipia loding hi ci ~ TK Lian\nposted on 26 January 2017 at 6:55 pm Lomkholna: News, Thangkhanlian, World\nJan. 26, 2017: Mexico President Enrique Pena Nieto in US President Donald Trump in US-Mexico gamgi ah kulhbaang (wall) lam ding a hanciamna a mawhpaihna thu gen a, tua bangin kulhbaang kibawl leh hong kipumkhat sak sangin hong khen zaw ding hi. Mexico in kulhbaang bawl ding kisam kisa lo a, ka gen sa bangin tua kulhbaang bawlna dinga sum beite kipia lo ding hi ci-in ka gen kikkik hi ci-in zan in Televised message tung panin gen hi.\nTrump in kulhbaang bawl ding a geelna pen Latin America gam makai dang ten zong mawhpaih uh hi. Mexico pen suahtakna khempeuh a nei gam (sovereign nation) khat hi a, tua bang a kineihna hong kizahtakpihna ding kikalh hi ci-in mai kal ciangin White House ah Trump kimuhpih ding Pena Nieto in ci hi.\nMexico in kulhbaang lamna sum beite US a piak sawm loh hangin zan zingsang in hih bang kulhbaang bawlna dingin Trump in suai na kai ta hi. Trump in, “Gam khat in gamgi a neih kei leh gam (nation) hi thei lo a, tu ni a kipanin US in a gamgi ukna (contol) nei kik ta ding hi ci hi. President Trump in a vote zon lai-in a gen bangin kulhbaang bawl theihna ding suaikai ta ahih manin leitaw lamah mihing dalna ding (physical barrier) kibawl ta ding hi,” ci-in White House spokesman Sean Spicer in ci hi.\nZan in ABC News ten Trump a interview na-ah khatam lo sungin (within months) kulhbaang bawl kipan dinga, a sum beite 100% Mexico in US hong pia kik ding hi ci hi. Trump in a vote zon lai-in Mexico panin US a gambeelte pen mibuante leh guihtheih kamtheih zuakte (rapists and drug dealers) na ci hi. Reuters news agency in zong Trump in ni tam lo sungin Middle Eastern leh North African gamte (Syria, Sudan, Somalia, Iraq, Iran, Libya leh Yemen kihel in) galtaite (refugees) leh gambeelte (immigrants) visa dalna dingin executive orders suaikai ding hi ci-in gen hi.\nTrump in Department of Homeland Security ah second executive order kici suai kai khin zo a, phalna nei lo tawh gambeelte (undocumented immigrants) state tuamtuam leh khuapi tuamtuam a Democrats party ten kumpi tung panin huhna sum a piakte uh (federal grant money) bei sakna dingin a suai a kaih ahi hi. Ahih hangin phalna nei lo a US ah gambeel hong lutte’ tate a lunghimawh luatna ding uh om lo hi. Bang hang hiam cih leh lungtang lianpi (big heart/itna lianpi ka nei hi a cih nopna) ka nei hi ci hi.\n#Zomite US gam-a phalna lai nei-a lute adingin lunghimawhna ding om lo hi.\nPhoto : Mexico President Enrique Pena Nieto\nPrevious: India in Russia tebawl “Kvadrat Self Propelled Air Defence System” laihnading Missile leisawm ~ TK Lian\nNext: India in Russia’ bawl SMERCH laihnading Rocket sitna neita ~ TK Lian\nTuangtung (Inn tungta) ~ Lengtong Pauno


url: =Malaysia ah nasep theihna Work Permit kician neilo te mat kipanta :: ZOMI DAILY\nposted on 1 July 2017 at 10:40 am Lomkholna: Malaysia, News, Sawltak, World\nMalaysia gamsung ah phalna kician neilo, Work Permit neilo in nasem “illegal foreign workers” khempeuh mat kipanta cih theStar pan kiza hi. Malaysia Immigration Department in “illegal foreign workers” khempeuh amanding in kilimthawi mahmah, “full force” tawh kuankhiata uh ciliang hi.\nGamdangmi Work Permit neilo te adingin Malaysia kumpi in E-Card ahih keileh “Enforcement Card” bawlciat un ci’n tukum February kha pekpan in azaksak hi a, tua E-card bawlhunding Deadline pen zanni Friday zankim in ahun abeita ahihi.\nZanni Friday zankim khitciangin Selangor State sung aom Kapar, Jalan Jati Kiri ah Operasi lut kipan in Immigration director-general Datuk Seri Mustafar Ali ngiat inzong Operasi ah zui cimawk hi.\nKapar, Jalan Jati Kiri aom belhbukding lamtawm in aom nasem te zankim in thusitna neipah uh a, gamdangmi nasem bekbek akigawm in mi 239 thusitna nei uhhi. Tualak ah mi 51 tepen Malaysia gamsungah naseptheihna Work Permit kician neilo uh ahih manin, kimanpah a, kumpi zumah thusitna neihbehding in ki puakhiapah uhhi.\nTua akiman gamdangmi nasem te lakah atamzaw pen Bangladesh gammi vive hizaw uhhi.\nImmigration director-general in agenna ah tua gamdangmi nasem te pen ageinai aom innsung vanzat kibawlna Furniture Factory leh Plastic Manufacturing Factory te ah nasem vive hi ci’n genkhia hi.\nGamdangmi nasem te omna “Dormitory” sungah Malaysia kumpi thunei “Enforcement Officers” te alut ciangin nasem te naki gualdimdem uh a, ataisimsawm cihbang omlo uh ahih manin kumpi thunei te’n lamdang saphial uhhi.\nTua akiman te lakpan Myanmar gammi numei khatin agenkhiatna ah hih E-card bawltheih ahun abeilam kathei khakei cimawk hi. Ka Boss pa un nasemteng adingin E-card kongbawlsak hongci a, pawlkhat in ngahkhin in angah nailozong pawlkhatmah omlai cihi. Ka Boss pa un E-card a ngahnailo te kuamah na lunghimawh kei un ci’n honggen cihi.\nZanni Friday ni in hih E-card vaitawh kisai Immigration director-general Datuk Seri Mustafar Ali in Deadline pen ki khinto loding hi ci’n Press Conference ah kiciantak leh khauhtak in genkhia hi.\nPrevious: Lamzik akan laitak anungpan in Bus khatin nawkkha himahleh amathu in thokik in zusai ah lutsuak\nNext: Australia, Melbourne ah Zomi Sushi sai kihong tading


url: =Pau Cin Hau Biakna. Gelh - Pi Luan Za Cing - Laibu Saal\nHome > Thuluui/Articles > Pau Cin Hau Biakna. Gelh - Pi Luan Za Cing\nPau Cin Hau Biakna. Gelh - Pi Luan Za Cing\nPau Cin Hau Biakna.\nTedim khua-ah Pu Kam Hau le Pu Pau Vum na kithuah a, Pu Pau Vum in Hau Zui akici innkuan pih khat na nei hi. Pu Hau Zui in tanu Nuam Dim na nei-a, amah’n Mangmu thei zeel hi. Tua hun laitakin Pu Kam Hau si khin in Pu Khaw Cin hun laitak hi a, Tedim khua inn 300 val bang pha hi. Pu Khua Cin in langva(sikkang) inn deih in Saiha tawh kheek dingin Meitei gamah misawl hi. Pasian in: “Khaw Cin in langva inn deih kei hen. Tedim khua mang ding hi. Tua thu na theih nadingun Khaw Cin’ tuangdung ka kuaitan ding hi,” ci-in Pi Nuam Dim tungah nagen khol hi. Tua hun laitakin Pu Khaw Cin pen lian mahmah, pha mahmah ahi manin amahmah zong tham loin mi khempeuh in zong muang lua ahi manin kuamah’n umlo hi. Tua ciangin Pasian in “tua thu a tangko dingin Pau Cin Hau sawl in ” ci-in Pi Nuam Dim tungah nagen kik lai hi. Tua thu azak uh ciangin: ” Khua Cin’ tuangdung, *zabo-a sah, Pasian ahi zongin kuamah’n kuaitan zo ngal ke’n teh” ci-in kuamah in um loin nuihsan uhi.\nPu Pau Vum in tapa nih, Pu Khan Lian le Pu Tuang Khaw Thang nei a, Pu Khan Lian in tapa giat nei hi. Pu Pau Cin Hau pen Khan Lian’ tapa a lina, Hau Go’ pano ahihi. Pu Kam Hau khan sung Tedim mah-ah na teeng uh a, England-te ong khan ciangin Lailui khua-ah galtai uh a, tua hun akipan Lailui khua-ah na teengsuak uhi. A nungciangin Mualbeem ah na teeng hi.\n(*zabo = khut melai dawn pan khutdawh kipatna ciang hi-a letmat 6 bang hi.)\nBy – Pi Luan Za Cing\nPu Pau Cin Hau pen aneu tung akipan kum 15 sung tawntung kumzawnin khanglui ngeina tawh biak theih khempeuh bia-in, thoih theih khempeuh a thoih uh hangin dam tuan lo hi. Khangmoi lai khat tuabangin sawtveipi kumzawnin aom ciangin amahmah zong lungkia-in kisiamawh, kiciimtakin amah le amah kikaplum dingin thaukhat tawh pai khia hi. Khuanawl a tun ciangin sakhi khat natai dihdih a, a kap leh khapah lian in ama kithah nading thautang om nawn loin sakhi pumkhat tawh ciah kik hi. Tua khit-a kipanin a hunhunin Mangmu zeelzeel a, Pasian in. ” Van le Lei a bawl Keimah Pasian ong bia-in damna ong ngen lecin damna kongpia ding hi,” ci ahi manin Pasian kiangah damna a nget leh dam takpi hi. Tua bangin amah’n damna a ngah ciangin cina dangte in zong thu ngetsak dingin sam koikoi uh a, tuate in zong damna ngah uhi. Tua ahi manin mitampi in um in anungzui uh a, Pau Cin Hau Biakna akici ong piang a, Khamtungbup ah thatkhatin gamkang bangin kizeel hi. Tua hi a, a ta upa pen a min Pasian tamsakin Sian Khaw Cin na phuakpah hi. Tua hun masaih Pasian pen mintap-a akineih lam aom diam, ka thei ngei kei hi. Tua banga dawi a na phiat ciangin dawite heh a, a bawlsiat semsem khak ding lau lua uh ahimanin a khua a tui, a beh a phung sung nangawn in langpanin lungkhamna tampi na thuak hi.\nSangmangte in sang aphuat uh ciangin lai hilh dingin Christiante mah nazang uha, kumpi sang ong phuat uh ciang inzong tuate mah nazang suakpah uhi. Tua sangsiate in, thu na mu zawdeuh uh ahi manin Pau Cin Hau laimal pen laimal tam lua ahi manin tomsak sawdeuh dingin na puahpha uhi. Propagation of the Gospel-te in a theih uhciangin Laisiangtho ineih ding ong deihsak uh ahimanin Pau Cin Hau lai tawh laikhetna bawl-in Laisiangtho khet ding ong vaihawm uhi. Tuadingin sangsia sem ahi, Sia Cin Khaw Gin,(Rev Cin Khaw Gin, Niang Khan Ciin’ pa) Sia Thang Cin Kham, (Rev Sian Cin Thang pa) Sia Pau Za Dong ( Sia Kam Khen Cin pa, Sukte beh sung pan Christian suak masa pen) le Christian ahilo, Pu Pau Cin Hau’ tapa, Sian Khaw Cin nasam uh a, Maymyo-ah nihvei va pai uhi. Mualtung thuhilhna teng zong Pau Cin Hau lai tawh 1930 kumin ong khenkhia uhhi. Ahii hangin Rev Cope in thu namu khol ahimanin Roman Alphabet mah zahding ongdeihsak zaw a, tua Pau Cin Hau’ lai tawh Laisiangtho khet dingpen na khaktan hi.\nSangmangte in lai ong bawlsak a, Zolai i neih mateng, tua Pau Cin Hau Lai kizang a, Piancit pai lai bangin lai a kikhak uh ciangin Pau Cin Hau Lai tawh na kikhak uhi. Hih lai hita leh biakna hita leh ama thu aa, a phuak tawm thei dingin Pu Pau Cin Hau pen pilna siamna nei ahi loh banah midangte pilna a etteh theih nadingin tulai bang a, Tadensa cih bang thu zak nading a omlah hilo a, a khualzin agamvak zong hi loin a neu tunga kipan adam lo den, akumzawn khat ahihi. Tua ahimanin a Biakna hita leh, a Lai hita leh a phuah tawm hi loin Mangmuhna tawh Pasian kiang pan-a angah taktak hi a, leitung-a apiang ngei lo, a lamdang mahmah khat ahimanin, hih Laipian Lai pen a mangthang lo dingin kephuai mahmah hi. Pilna i nei phial zongin mihing khuak tawh phuahtawm theih ding hilo hi. Tua bang hi leh eimi sangin, leitungah mipil tampi naom khin zo a, mi khatguak bek lai phuak tawm om cih i za ngei kei hi. Tua ahimanin Pasian piak tuam taktak hi a, seel theih ding hilo hi. Amah pen 1948 December kha-in Mualbeem khua ah si hi.\nTua hi a, eite zong nidang lai-in dawite’ teen nading-a ki-um, singsia, suangsia le munsia-a i upmawh, cik peuh, gun peuh, tuilii peuh, mual peuh i biak mah bangin leitungah biakna a tuamtuam om a, Pasian abia, milim abia, pute pate’ kha abia, bawng a bia nangawn om kici hi. Ei Christian akicite sung mahmah ah zong, i biak Pasian khatbek hinapi-in Baptist, Anglican, Roman Catholic, Seventh Day Adventist, Methodist, Presbyterian cih bangin a tuamtuam naom hi. Tua ahimanin ama phuahtawm ahilo, Pasian tungpan a, a ngah Pasian mah a bia, biakna pen ei Christiante aa mah bangin amahmah inzong damna ngah bek loin cinate, Pasian kiangah damna a ngetsak ciangin na dam takpi hi. Tua ahiciangin kilangbawl loin, i sep khawm theih nading, i ngaihsut siam ding kisam hi.\n(Hih thute kagen ciangin Pau Cin Hau Biakna zui ding, um ding, ka cihna hi tuan loin thu ahi bangbang a i theih ding kisam ka sakna hi bek a, thudang hang hi lo hi.)\nItem Reviewed: Pau Cin Hau Biakna. Gelh - Pi Luan Za Cing Description: Rating: 5 Reviewed By: Cinpu Zomi


url: =Banghang Romney Na Lel Ziam? « Nikonghong\nHome » Politic » Banghang Romney Na Lel Ziam?\nBanghang Romney Na Lel Ziam?\n2012 kitealna sung apat pan kipan en kik leang, Obama sia tha neam mama in ki mu phot hi. Kum 4 president a sep zawk ciang unemployment rate zakhen 8% bang om aa, US ii deficit tam mama, sipuazii zong upmawk bang in khangto vahuut ngawl, 2008 pan kipan Obamacare taw abuai sia 2012 theng aa, a term man kazu, zangh thei, kipan thei mama ngawl lai hi.\nMitt Romney ii din mun en leang tha lawp huai mama hi. Business man thiam mama khat hi aa, Republican ahihang blue state ci in aki ciamte Democrat state ahi Massachusetts pan hong ka to hitana democrat te zong taw ki tuiton thei tu ci in ki ngaisun phot hi. Ahihang US president suak nuam in kum 6 sung, 2 vei ahanciam zawk ciang zo ngawl hi, bang hang hi tu ziam? Jackie Kucinich le Paul Singer ii ngaisutna USA TODAY sung a at sia en tawng.\nNgam ii Sipuazi: Obama ii president a sep masak kum 3 le lang sung siipuazi kiam liang ngawl ahihang khangto vahuut ngawl hi. Ahihang, kum 4 cin nai ciang tawtawm hong khangto kik hi. Tua ahikom, Obama na asep mong zomh to le, khangto tu akipan sipuazi zong hoi zaw thei tu ci in ngam mi tam mama na um hi. Romney sia businessman thiam mama khat ahihang, khang tu akipan, Obama sepsa teng tawlnga siat in lampi thak in hong tawt pui le, koibang tatak suak tu ci sia ki son khol thei vaset ngawl ci in ngaisun uh hi.\nState 50 om sung pan atam zaw sia blue state ahibuale, red state hi siat hi. Blue state ah Republican te bangzata ahanciam uh hang democrat te zo zo ngawl aa, tasia bangma red state ah Democrat te bangzata ahanciam uh hang Republican te zo zo ngawl hi. Red state le hi ngawl blue state le hi ngawl state pawl khat om hi. Tua state te sia swing state ki ci aa, swing state te sia state lian vavan hi ngawl ahihang, aki laklaw din mun ah ding uh ahikom swing state teng ii patpui tu sia thupi mama hi.\nSwing state tam mama ii siipuazi le unemployment rate en kik in hi leang ngambup taw ettena hoi mama hi. ngambup siipuazii khang ngawl in unemployment tam mama ahihang swing state teng, atatuan in Colorado, Ohio, Virginia, Iowa ci te ah siipuazi hoi mama lel aa, unemployment rate zong zakhen 7% nuai hi siat hi. Tua ahikom swing state 8 bang a om sung pan a tam zaw na Obama hong teal aa, Mitt Romney ii lelna a piang sak thu khat hi. Tua swing state te ah Obama ii siipuazii taw kisai policy hoi ngawl hi ci a a-au hang tua state sung om mi te in a thuson te blind sa mama lel hi tuak hi.\nOhio state governor John Kasich na unemployment level Ohio sung zakhen 7% nuai a kiam suk sia Obama ii hanciamna hang zong hi tuan ngawl aa, state level sung nasepna hi lel hi ci hi. Ahihang Romney na Ohio mi te sung ah Obama hang in nasep nei ngawl tam mama hi, sipuazii hoi ngawl hi ci nasia tak a au vazak bek taw swing state Ohio ii mee nga zo ngawl hi. Ohio mi te in siipuazi le unemployment rate sang thu dang tuatuam kin zaw hi.\nRomney ii hauna: President kidem ngei theampo sung ah Romney sia ahau bel hi ngawl hi. 2004 lai Democrat pan adding John Kerry, Massachusetts panma, bang Romney sang hau zaw lai hi, ahihang Bush a lel natu thu sung ah ama hauna ki son ngawl hi. Ahau hunlam zong ki he meal ngawl, ki son ngawl hi.\nAhihang Romney ii hauna sia mihing te in son pi in nei aa, news te zong in son vazak tawntung hi. Mihing hau mama ci in ki son mun lei ahikom middle class le, mizawng te in amate akin tu, amate atu a vei tu khat hi ci in mu ngawl zaw aa, lauku, kitaku aa, mainaap thei tatak ngawl hi. Tasia bek dom ngawl primary election sung Florida ah CNN taw interview vawt lai, “A zawng mama te atu thin toi bong, amate atu atatang om lel zam, pua tu aki sapna a om le pua tu khi zam” (I am not concerned about the very poor. We have a safety net there. If it needs repair, I’ll fix it.) ci liile hi.\nTuabek dom ngawl mihing nautaang ci in a mu te tung ah a ngaisutna taw kisai video aki zai ku “Mitt Romney and the 47%” zong na middle class le mizawng te tam mama Obama sang then zo hi.\nSum taw kisai mihing te ii muna ah a thiangtho thei ngawl thu dang khat sia a tax return hi. Obama pan kipan president seam ngei theampo in kum khat tax bangza pia ci sia suak sak siat hi. Ahihang Mitt Romney in 2010 le 2011 kum 2 bekma suak sak aa, tua ngawl kum dang aa khat zong ki he ngawl hi. Man zong man keak ngawl tha tu ahihang, mihing te ngaisutna ah president kidem sawm ahikom 2010 le 2011 tax hoitak pia hi lel tu ci in ngaisun hi. 2011 tax zong Obama na zakhen 20% pia ahihang Mitt Romney na zakhen 14% pia bek hi. Normal US citizen khat na zakhen 25% pan 35% ciang bang pia hi.\nTua ahikom, Democrat te in middle class le, a zawng te muna ah Romney sia “Out of touch rich guy” aki phasak, aki paupui thei ngawl mihaupa ci in musak zo hi.\nNumei te: Numei te ii mee nga natu nasia tatak in hanciam hikale, numei te ii mee atam zaw Obama in nga vave hi. Numei theampo ii zakhen 55% Obama na nga aa, Romney na zakhen 43% bek nga hi.\nNumei te ii mee atam zaw a nga ngawl sia Romney ii khialna bek hi le hi saam ngawl hi. Tunung hiat, Missouri state pan Republican senate tu akidem Todd Akin in numei te aki vawtsiat (rape), ciang naungil nga ngawl natu amate le amate ki vawt thei hi, ci thu taw kisai a thu sonna hang in, numei te tam mama na Republican party en san in tel khial hi. Tua zawk ciang Indiana state Senate akidem ahi, Republican pan Richard Mourdock na abortion taw kisai hibang in thu son laleo hi. “Vawtsiat (rape) hu in naungil a nga uh zong naungil vawt khuan (lalsak khuan) piak tu hi ngawl hi, banghangziam cile, tua naungil sia Pathian deina hi” (He said he opposed abortion even in cases of rape because God intended those pregnancies.) Hi te hu in numei tam mama ii me Republican te in a taisua suak hi. Pathian na numei te aki vawtsiat (rape) tu awi hi, numei te aki rape sia Pathian deina hi a ci nuam ni ziam ci in numei te tam mama thin uk uh hi.\nRomney in hite 2 (Todd Akin le Richard Mourdock) ahitheiza neak ngawl in pial tawntung hi. Ahihang Republican te in numei te awlmawk ngawl hi, numei te zawngsak, thu don ngawl hi ci in Democrat te na nasia tatak son aa, numei tam mama in Romney le Republican sang pang ngam ngawl hi.\nHispanics khangno te le mi namdang te: Bene te, ahibuale Sahlone te ih nak Hispanics (Latinos) te zong in Romney sang pang ngawl hi. Hispanic mee theampo ii zakhen 69% Obama na nga aa, Romney in zakhen 29% bekma nga hi. Tuma kum 4 lai John McCain ii ngaza sang zong suuk zaw lai hi. Hi thu zong Republican te in ngaisutna khat a nei kik bua uh le, mikang zawk ciang atam kik bel Hispanic te taw atawntung akilem ngawl suak tu lau huai mama hi.\nAmerica sia minam tam mama om khopna ngam hi aa, mikang tam bel hi. Ahihang, Romney in mikang sung bekma nasia tatak seam, diang ci in minamdang te in ngaisun hi. A campainge photo te en leang zong minamdang om vet ngawl phial takpi aa, mikang te bek ki mu hi. Official language zong English le Spanish hi kasap, Romney na “I will make English the official language” ci vaset thong tana, Spanish kam pau te in Romney ii zaw tu lau mama aa, Florida sung a zaw ngawl zong Hispanic te hang hi tu ki um hi. Republican te ii fundraiser ahi Ana Navarro na hi bang ci hi. “Latinos were disillusioned with Barack Obama, but they are absolutely terrified by the idea of Mitt Romney,”\nRomney in khangno te ii mee zong atam zaw tai sua hi. Khangno te in, Obama le Democrat idea taw ki uitui zaw aa, Republican te ii idea le ngaisutna te sia kawl te pau le khit-hmii sa ngawl hi.\nAdang thu tuatuam zong om tu ahihang, hiteng sia Romney ii lelna a piangsak bul lian bel teng hi.\nDoppha: USA Today\nBy thawngno in Politic, USA on November 8, 2012 .\n← Best photos of 2012 Election\tCIA Director Petreaus le a biography at nu →\nHoih mah mah ei….


url: =Keek' denna Innsung pan Pasian' kepna\nKamin Rev. Lian Khan Hau (Sia Haumeng) hi-in, kazi min Gin Sian Vung ahi hi. Tanu khat kanei uh-a, amin Man Zam No hi-in, amah’n tanu khat nei-a Niang Deih Lam ahi hi. Ka kum 72 phata-a, Tamu gam Namuntha khua-a Agape EBC pawlpi ah pastor ka sem hi.\nKazi, ka tanu le ka tunu tawh thopuan khat sungah ka lum uh hi. Ka inn uh pen anuai, 24' X 18' hi-a, dei tungnung pen, 16' X 9' ahi hi. Ka innkuan un dei tungnung-ah a lum kahi uh hi.\n23 March 2014, zingsang nai 3 pawlin ka inn uh kek in deng hi. Bomb ging bangin aw ngaih mahmah khat in hong phawng-a, ka dip uh kua mahmah hi. Ka zi in kek’ khuavak mu-a, ka khaan sung uh meikhu tawh kidim vat hi.\nKa pata tengun cihna ding ka thei kei uh-a, ka tuno uh ka et uh leh, amah a ihmu lua pen,a si kasa uh hi. Datmei de ding ka cih leh na kisia hi. Zingsang khuavak ding ka ngaklah mahmah uh hi. Zingsang ciangin Pasian hong kepzia nasia takin kamu hi.\nKo lupna tungah Solar panel khat tawh solar tha ka lakna uh meikhau zui-in, kek in hong deng na hi gige mawk hi. Ka lupna tungsan uh ah, mei bulb zong kisia in, kek in meikhau zuisuk ahih manin, inn nuai-ah, mei bulb zong na kisai bek tham lo, meibulb khaina khuam keksuk mang-a, khuambul (taan-pha-nat) puak kham hi.\nAnbuk a mei bulb zong kisia-in, meibulb kingakna khuam kikek suk a, khuambul (taan-pha-nat) zong puakkham hi. Innsunga om, electric tawh kisai ka van neih khempeuh uh kisia mang hi. Ka radio kisia, datmei kisia, nai cihte kisia mang hi.\nKhabei ciangin Tamu Bank ah pension kava thoh leh, ka pension card in computer ah bangmah laklo –a, nasemte’n lamdang sa mahmah uh hi. Kek vai ka gen leh kek hangin kisia hi ci uh-a, hong siauhsak kik uh-a, ka ngah nai kei hi.\nInnkhum tung kava et leh ka dipkua mahmah hi. Sikkang dal 24 kisia hi. Kek in hong den ciangin sikkang teng kilawn to-a, sikkang kilhna bil phukham gawp hi. Mun khatkhat ah sikkang zawl kilongkhia hi. Sikkangte sawigawp, thep gawp-a, vang mang in, dal 24 khek kul hi.\nHih banga thakhauh kek denna innsungah Pasian in hong kem hi, ci-in Pasian hong kepna teci ka pang hi. Palik pension ka hi-a, palik ka sep lai-in zong Pasian in thautawimigilo te khutpan hong suakta sak hi. Gamlak-ah sa kabet lai-in ngal hapak khutsung pan zong hong suakta sak-a, gun-ah tuikhia-in sidek takin Pasian in hong suakta sak hi.\n1979 kumin tuikhuk lui ka khuah leh hong kicim-a, lei in hong vuk gawp-a, Pasian in hong kem ahi manin kasi kei hi. Kek den innsungah Pasian in ka innkuan uh bittak-in hong kepna kalung damlua hi.\nRev. Lian Khan Hau\nChurch Pastor, Agape EBC\nNamuntha Village, Tamu Township.


url: =A ngaihsut huai leh a dahhuai thutak ~ Feedback :: ZOMI DAILY\nposted on 8 May 2015 at 12:44 pm Lomkholna: Article, Hangkhanlian, ZomiQuavadis\nAtaktak thupiang ahilo, laigelh siampa in apiang theiding agelhkholh ahihhang, ciin ding, theihding, theihhuai tampi om sa ing.\n1. Na vawh bang aa a at kik na hihi.\n2. Hun khat lai aa na Nu leh na Pa thuakteng athuak, anawk, athei na hihi.\n3. Nu leh Pa ateek khitciang aa akisap in sum leh paai hinawnlo in akiim apaam, agei ah a tu, a ta te cih ong phawksak hi.\n4. Sum leh paai bekbek thupi asa Zomite ong thuhilhna ahihi.\n5. Na Nu leh na Pa ong lunggulh lai, a lunglen lai in nasep taan ding, sum ngahloh ding launa tawh na ciahsan ngam kei aa, tu’n na lakik thei nawn kei hi.\n6. Nu leh Pa in amau gel sang sum thupi sazaw tapa nei kha uh ahihi/\n7. Sum leh paai, nasep pen i hatlai teng kizong theilel aa, Nu leh Pa in hun ciangtan nei hi.\n8. Pasian in a vawh bang aa a at kikding aa akoih khat pen taangtang vawh pa aa ding ahoih hang tanghum, kiak vawhpa aa ding baih loding ahihman in na thunget nading ahoihpen in ong piangsak Pa’n ong laak mengmeng nading ahihi.\n8. Khatvei ngaihsut khialhna in khang tampi ki gui zuih ding ahihman in, na mawhna thuneu hilohi.\n9. Hibang aa ngaihsun khial tampi akigawm ciang Pitek, Putek kepna akisam ahihi. Nangzong kongvangneu aa na dakdak sang tua bang mun, na pawl ding zawn khol, zong khol leteh hizaw dinghi.\n10. Hehpih huai hetlo nahihhang, hehpih ding lam in la lehang hehpih huai mahmah, hehpih huai sawnsawn na hihi.\nMimal thuakna taktak hilo thei kahihman in ka utteng ong gelhkhia kahihi.\nKa nulehpate sunmang kei tungah hong tangtung in Engineering sinna College pan sang ka man a, USA sunga Company thupi khat ah na ka sem kha a, ka lungdam dan pen gen zawh pak ding bang hi lo hi. Kei ngaihsutna ah pen USA ah kum 5 sung nuam takin sum ka khol khit ciangin ka gam Zogam ah ciahkik ding cihpen ka sunmang hi.\nKa pa pen kumpi na a sepna panin penssion khin hi. Kum tampi sung a sum khol teng tawh Tedim ah innneu khat lam zo bek hi. Kei ngimna ah pen ka teek ciangin ka pa sangin neih leh lamh a kicing zaw neih zawh ding ka hanciam hi. Kaalsim in Tedim a om ka nulepate ka hopih den hi. Kum nih sung bang anlim mehlim vive tawh kivaak in, a nuam theithei in ka om hi.\nA tawpna ciangin zi neih ding ka khensat hi. Ka nute hopih pah in “Nu aw ni 10 sung bek hun nei ka hihman in tua ni 10 sungin na khempeuh a lem ding in na vaihawm un” cih thu ka vaikhak hi. Vanleng letmat tawmman pente lei in Zogam ah lawp takin ka ciah hi. Inn ka tun ciangin lawmlehgual teng tawh kithuah in, kaal khat sung ka neulai maan kizaih teng enkik in tuate sung pan ka nute’n hoih ka sak pen khat ka zi dingin hong teel sak hi. Ni 2 ni 3 sungin vai teng hong siang pah hi. USA ah kilehkik hun hong tun ciangin ka nute sum honkhat nutsiat in USA ah ka nupa un ka kilehkik uh hi.\nUS ka tun khit uh kha nih khit ciangin ka zi lunglen hong kipan ta hi. Nidang in innlam kaal khat in khat vei ka hopih uhpen tun 4 bang bang ka hopih tak uh teh sumlehpaai lam hong kicing pha nawn lo hi. Kum 4 sungin ta numei khat leh pasal ka nei uh hi. Innlam ka ho simin ka nute’n ih kimuh loh zawh sawt lua, ka tute uh zong mu nuam ungh hong ciah mengmeng un hong ci den uh hi. Ahizongin sumlehpaai kicinlahna hang leh ka nasepna hangin innlam ka ciah zo ngei kei hi. Nikhat innlam pan hong kihopih in ka nulehpa te cina gim cih thu hong kigen hi. Holiday ngah thei lo ka hihman in innlam ka ciah thei kei hi. Kaalkhat khit ciangin phone mah tawh hong kihopih leuleu a ka nulehpate sih thu hong kigen mawk hi. “Na nulehpa luang hanmual tangsak ding kuamah om lo ahihman in na innvengte un ahithei bangin na geel mai uh hi” cih thu hong kizaksak ciangin ka lungsim na ka sa lua hi. A tute melmu lo in ka nulehpa in hong sihsan uh hi mawk hi!\nTua zawh kum 2 khit ciangin bangbang hileh ciin Zogam khuapi Tedim ah ciahkik ding ka khensat a, innmun logam lei dingin teeng suak ding cih zong ka khensat hi. Ahizongin ka zi leh ka tate’n hong zui nuam lo uh hi. Ka sum neihsun tawh ka leizawh pen inneu khat bek ahihi. Hun hong bei toto in ka tanu in American tangval khat pasal in hong nei hi. Ka tapa in zong American nungak mah hong tenpih leuleu hi.\nTun kei kum 60 ka pha ta a, ka zi in hong nutsiat zawh kum khat val ta hi. Kei bek ka inn sungah om in, kongvangneu pan ka cim luat ciangin ka khuadaak zel hi. US a om ka tate’n kha khat khatvei ta cihkhong bek lai hong khak uh a, amau teng bek leitungah ka kitheihpihte ahi uh hi. Keizong si hak nawn lo ding hi’ng. Kei ka sih ciangin hong gui ding ka tate lah USA ah om, kuan hong gui mawk ding hiam? Ka vengte mah hizel ding aive maw! Ta nei lo lah hi liang lo ingh a maw!!!! Ka nuntaakna sungah a lawhcing takpi mah ka hiam? A lawhsam hizaw ka hiam? Kei leh kei zong ka kitelzo kei hi!\nPrevious: Dimno’ Nu laikhak – 4\nNext: ZTK-2 Taangkona No. 7


url: =Covid-19 lungno sangin akhauhzaw lungno ~ Pastor Kap Lian Thang :: ZOMI DAILY\nposted on 3 June 2020 at 10:50 pm Lomkholna: Biakna, News\nKong It Zomi te aw, “Covid-19 lungno sangin Alauhuai zaw Lungno” cih thulu guan in hopihna lai kong khak hi. Hih lai nasimna hangun, mimal leh ipawlpi kilamthakna ahi dingin ibiak Topa Pasian in thupha hong pia ciat tahen! Amen Leitung tangthu ciaptehna te I etna tungtawnin kum 100 acin sialin leitungah pulnatna om den hi cih kimu thei hi. 1320 kum in Black Plague Europe cih piang a, 1420 kum in Black Plague Outbreak Norfolk England cih pulnatna hong om leuleu hi. 1520 kum ciangin Small px outbreak Aztec Empire cih pulnatna pi hong om to leuleu hi.\n1620 kum leuleu ciangin Black Plague Outbreak in North Africa cih pulnatna pi piang leuleu hi. 1720 kum ciangin Black Plague in Marseilles France cih pulnatna pi piang a, 1820 kum ciangin Cholera Pandemic cih zavat pulnatna hong om leuleu hi. 1920 kum in Spanish Flu cih zavat pulnatna hong piang to kik a, 2020 kum ciangin tu a hong piang Sen gam pan ong kipan Covid-19 a hihi. Hih covid-19 zavat pulnatna hangin leitung mi khempeuh thongkia ibang hi. Ahizongin hih zavat pulnatna te ahun acin ciangin hong bei lel ding hi.\nLeitung ah hi bang zavat pulnatna nam 8 te lakah Covid-19 pen asia pen hikha ding hi. Ahizongin hih Covid-19 natna lungno sangin asuksia zaw lungno khat hong om lailai mawk hi. Hih Covid-19 lungno ahun tun teh hong bei lel ding a, ahizongin Covid-19 sangin asia zaw natna lungno in beihun cih nei thei lo hi. Tua bei hun cih anei theilo natna lungno pen “Thumanloh natna lungno” ahihi. Covid-19 pen Sen gam pan kipan hi mah leh hih “thumanloh natna lungno” pen kiphatsakna, huaihamna, angsungkhualna leh hazatna pan hong suakkhia hi a, vantung pan kipan in leitung hong lawh suk ahihi.\nThuman lohna lungno pen mit tawh kimu theilo, neumah mah lel tawh a kibat hangin agu khauh mahmah hi. Kiphatsakna in Lucifer ii neih, thumanna (obedience) khempeuh bei sak a, amah abawl pa tawh kido tazen hi. Mawhna neilo Adam leh Evua te pen Pasian thumang lo dingin na khem zo lai hi. Hih hangin mihing te khempeuh mawhna ii sila isuak hi.\nTua huaihamna hangin thuman lohna (dis-obedience) piangsak in Judas Siakaazoh zong, a Topa Zeisu dangka 30 tawh na zuaksak hi. Hazatna hangin apa uh ii thu nial in asanggam laiguizom uh ahi anau uh Joseph nangawn, gamdang mite kiangah na kizuak hi. Mimal phattuamna dingin huaihamna ii nungzui kha in Gehazi in atopa Elisha ii hilh mang lo in Bo-chouh Niman kiang pan kham leh ngun te la in aselcipna hangin Bo-choh Niman ii phak natna teng, Gehazi in na luah suk hi.\nSatan ii phuatkhiat “thuman lohna lungno” (disobedience virus) in muhnop te mu, gennop te gen, at nop te ki at theihna social media tungte ah at in, khuavak thazah in manglangin ki zel hi. Tua bek tham lo in ei pianpih suahtakna hi ci in thuman lohna (disobedience) thapia in ki awng gawp hi. A taktak in cile hang, mimal suahtakna ci in akipan mite in, kei tungah kua mah om kei, kei athupi pen hing ci a, ut bang tek in diang ngeingai a, Pasian nialna ahihi. Ei mimal hoihsak bek tek tawh na isep ciangin sii-kan (discipline) neilo in ei mimal hoihsak bek tawh ipai ciangin, pawlpi sungah buaina tuihualpi hong tung a, tua in khantohna khak tan hi.\nI pawlpi pen khangto in Zeisu hong paikik dong, khual gamla zinto lai ding I hih manin thukhun hoihtak tawh akipawl I hihi. Pawlpi sungah nasem sia te leh pawlpi mite in pawlpi thukhun, tuamtuam te zui in I thupit sak ding ahihi. Leitungbup tuam a, Pasian na, asem khawm te I hih lam kiphawk den ding hihang. Ahizongin mihing ii huaiham, angsungkhualna hangin ki pawlna sim ah hih thukhun te thei napi a, azuinuam lo, atheilo kineih, mi om den mawk hi.\n“Midik te in migilote mudah uh a, migilote in midikte mudah uh hi” (paunak 29:27). “Thukham azui lo mite in migilote pakta uh a, thukham azui mite ahih leh migilote tawh kilem lo uh hi” (Paunak 28:4). “Topa in meihal biaknate le biakpiaknate Topa’ thuman ding zahin deih ahihiam? En in biakpiakna sangin thuman ding hoih zaw a, tuutal thau te sangin thu ngaih ding hoih zaw hi” ( Samuel Masa 15:22). “Zeisu in kiniamkhiat in asihdong thu mang hi” (Filippi 2:8). Hih laisim na tungtawnin ibiak Pasian in laisim mimal kim thupha hong pia tahen!Amen. Khazih Sungah, Pastor Kap Lian Thang\nPrevious: Ngalbual leh Thalmual kikal lampi vai gencianna\nNext: Naupang leh Screen Time ~ Nu Sung


url: =Kham leh savunsit tawh akibawl dailenbuk khat US Dollar $100,000 tawh kizuak :: ZOMI DAILY\nposted on 10 November 2017 at 7:36 pm Lomkholna: News, Sawltak, USA, World\nLouis Vuitton (Louis Vuitton Malletier) pen Fashion Brand minthang mahmahkhat hi a, avan bawlkhiatte uhzong Luxury Retail vive ahih manin, tammansak mahmah uhhi. Hih atamman mahmah Louis Vuitton Brand leh kham “Gold” tawh akigawm in dailenbuk “Toilet” khat kibawlkhia in, US Dollar $100,000 tawh kizuak cih Social Media tuamtuam in thulamdang in pulakkhia ngeingai uhhi.\nTua akibawlkhia dailenbuk pen “Golden Toilet” kici a, Louis Vuitton Brand te ii bawlkhiat savun asit mahmah thungip Bags 24 tak atnen in akibawl ahihi.\nTua Golden Toilet pen abeisa Wednesday (November 07) ni in USA, Los Angeles khuapi aom Showroom khatah $100,000 tawh kizuak cihi.\nTuabang in US Dollar $100,000 tak amanliang dailenbuk abawlkhia pen Illma Gore kici LA-based Artist minthang mahmahkhat ahihi. Abeisa 2016 kum inzong President Candidate laitak ahi Donald Trump ii aguaktanglim khat suai ngei hi. Tua Donald Trump ii aguaktanglim asuaihpen “Make America Great Again” cih minvawh in, tuahang inzong Illma Gore pen kitheihlawh mahmah hi. (Atung a Donald Trump photo penzong hih abawlkhia Artist Illma Gore ii asuaih ahihi)\nVideo: Golden toilet covered in Louis Vuitton monogram bags on sale for US$100,000\nTutung Artist minthang Illma Gore ii hong bawlkhiat leuleu alamdangpi khat ahi Golden Toilet pen adang Toilet tutna te mahbangin hoihtak in kizangthei “fully functional” cihi.\nLos Angeles City sung aom Tradesy kici Online Retailer khat panin $100,000 tawh kizuak takpi ahih manin lamdang kisa mahmah hi.\nHih aki zuakkhiatna Tradesy kici pen Online Fashion Marketplace khat hi a, Luxury Handbags, Clothes, Accessories tuamtuamte kileithei, ki zuakkikthei hi.\nMore: Leitungbup Ekbuk Kipawlna “World Toilet Organization”\nZogam ah tamkuamteng kuampi khatkhat dailenbuk in ihzat ziauziau hangin, leitung gamkhangto te’n dailenbuk pen thupisak takpi uh a, “World Toilet Organization” cih kipawlna zong omtakpi hi. World Toilet Organization pen 2001 kum in Singapore gamah ana kiphut hi a, aki phuhcil in Member 15 bektawh Singapore ah aki phuankhia ahih hangin tu’n leitungbup gam 53 ah kizel dikdek bekthamlo, Organizations Member zong 151 phatota hi. Na theihbeh nopleh atung a Link sungpan in avekin nasim inmaw. Sawltak #zomidaily\nPrevious: Guta khat inn aluhma in apuanteng avekin suahkhia, banghang?\nNext: Singapore ah numei te kisil laitak Video azaihsim Myanmar pasal khat thongkiading\nSingapore Tekka Food Centre ah zuzuak, zunek hun ki khiamding


url: =Tuahsiatna in Hongnawk Ciangin - Zomi Adventist Innkuan\n“Ka ta aw, tua pawlpi pen na nusiat kul limlimh hi. Ih khua ah nong tun kei limlimh ding hi. Tua pen nang’ tungah samsiatna ahi hi. Tua bek thamloh in thu upna thak peuhmah i khua sungah nong phuat peuh mah leh kaamsiatna in i khua hong tuam ding hi. A ni kibang lo-iin, nang guak in Pasian bia nahih manin lem- vet lo hi. Tua ni pen maan lo hi. Tu mah in zongh, tua na biakna ni maan lohna hangin a gau na thuakthuak khin hi.” a nii in ci hi.\nJoeli in bandage tawh a ki tuam beelbaal, a baantawn ensuk hi. Mawtaw tuahsiatna hangin a khut langnih in kitan hi. A tute nih zong si lailai hi.\nJoeli a ki tuiphum khit ciangin a lamh kiatna ahi, Nabouciwa khua ah tua a muh thak upna pen hopsawn ding nakpi takin lunggulh mahmah hi. Himah taleh a khuapihte in saang nuam dek lo-in, muhdahna bek a thalawh hi. A tamzaw pen a sanggamte, a behte vive hi zaw lai uh a, amaute ahih uh leh Khrisian mah a kici, pawl dang vi ve ahi uh hi. Tua pipi mah in, Joeli in thumaan tangkona khat vaihawm veve a, mi 10 hong ki tuiphum uh hi. Tua khit ciangin biakinn mun ding khat hong geel pah hi. Biakinn mun ding, pawlpi mite tawh a puahsiang ni ding` hong vaihawm uh hi.\nJoeli in ahihleh a lupna tungpan in a nii na en to gige hi.\n“Nii aw, nang’ tapa khat bek na nei lai hi. Ni khat ni ciangin na tapa Adventist hong suah nading ahih nakleh, Hih zato sunga, lupna tungah si phial mah leng zongh, na tapa’ nuntakna ki khel nadingin ka nuntakna kapiak theih manin Pasian’ tungah lungdam ka ko lai ding hi. ci hi.\nA nii zongh, a nunglamah ki heii khiasim hi. A khitui tolh ziahziah hi.\nTua bangin kimuang ngam takin thu a gen hangin, biakinn a lamh zawh ding bel ki lamen taktak zo lo hi. Zato ah kha tampi a lup sungin, hi bangin thu a ngen hi. “Topa aw, Na deihna taktak a sem mah ka hiam, cih ki thei zo nawn ke’ng.”\nAhizongin zato panin a tuah ciangin, biakinn lamh nading vai tawh kisai-in, lung hiang nawn vet lo hi. Ellen White’ cihmah bangin, “Upna hang a, thahna a thuak Abel hun lai pek pan kipan, Pasian’ mite’ngah thaman pen gentheih thuakna ahi hi. Taanglai i pupite in Pasian’ tungah a cihtak man uh leh a thupiakte a zuih man un: gimna, gentheihna thuak uh hi. I pawlpi’ Lutangpipa in zong eite tang’ dingin na thuak khin zo hi. Ama’ nungzuite leh pawlpi masate in zongh na thuak khin uh hi; thu umh mi awn tampite in zongh na thuak uh hi; puahpha makaite in zongh na thuak uh hi. Tua ahihleh, nuntak tawntungna a lamen, Khris hong kilatkik ciangin pauban om lo-a, a dawn ding’ eite in, amaute’ sangin tua haksatnate bang hangin thuak ngamlo zawsop ding i hi hiam?” ci hi. (“Testimonies for the Church,” Vol. 1, page 78).\n“Topa aw, ka khua vuah tuahsia ngiingei khin zo ingh. Tu-in na thu manpha khua dang khat ah ka va puak hi. A beisa hun a, gentheihna te hong tuak kik sak nawn kei in. Nong hehpihna tawh abeisa hun a ka thuakna te ka theihkik loh nadingin ka sepna peuh ah hong makaih tapeuh in maw Topa.” ci-in nisim in thu ngen den hi.\nLamet ngam hetloh pi-in, tua khua mite khat in, Adventistte paakta in, a inn vuah kikhopna a va neih pih ding uh, va kunh bilbel hi. Tua pa mah in a nunglam ciangin Adventist biakinn lamh nadingin innmunh khat piakhia hi.\nAdventist nasepna a do nadingin khua hausapa’ sihna satan in a zangh hilel a, biakinn ahihleh kilam zo veve ding hi, ci-in Joeli in umh hi. Tu kuata Sabbath 13 na mission sumpi tawh a kihuh ding ahi, zunkhum natna daal nading nasepna ah amah zongh ki hel hi.\n“Pasian in tua khuasungah gualzawhna ngah veve ding hi,” Joeli in ci hi. Nung lam a, a nii’ kiangah agen ahi, “Na tapa in gupna a ngah nading ahih nakleh ka nuntakna ka pia zongin phamawh sa kei ingh,”acih hong phawk kik hi. A nii’ tapa leh ama’ tate li tui hong kiphum uh hi.\nPrev post Zo Phualva Thupuak: Vol 09, Issue 06\nNext post Kumkik Na’ng Lametna Nuntakpih


url: =Malaysia ah pasal khatin apianpih asanggam numei 3 buan ahih manin kiman :: ZOMI DAILY\nposted on 23 July 2017 at 1:13 am Lomkholna: Malaysia, News, Sawltak, World\nMalaysia gammi kum 18 aphakhin pasal khatin asanggam laiguizom apianpih numei 3 te zawhthawh thutawh buan “Rape” ahih manin kiman cih theStar pan kiza hi. Asanggam numei abuante pen kum 8, kum 9 leh kum 14 cihbang aphakhinpan cihi.\nTua asanggam numei abuanpa pen Saturday ni in Sungai Petani Magistrate’s Court ah thukhenmang te’n thusitna nei in, ahi zongin July 28 nidong Remand tawh kikem photding cihi.\nAbeisa Thursday ni in kum 8 aphapan asanggam numeikhat buan ahih manin, abeisa agamtatna tengzong abanban in hongki theikhia hi. Kum 8 aphapan numeinu inzong anu kiangah asanggampa bawldanteng genkhia ahih manin, anu in athuteng atheih ciangin tuani mahin Police Report bawlpah hi.\nAzingciang in tua mibuanpa pen Kuala Muda District sungah kiman khiapah hi.\nAkimat khitciang in athuteng hoihtak kidongpah a, asanggam numei kum 8 aphapan pen abeisa Wednesday ni in abuan ahihi. Nitaklam 8pm hunpawl in amau omna inngei ah innhawm khat om a, tualai ah asanggamnu taalkaih in, kuamah aomlohna innhawmsung ah abuan ahihi.\nKuamah genkhiaken ci’n vousawnsawn ahih manin, numeino inzong genkhiangam paklo hi. Ahi zongin azingciang Thursday ni zingsanglam 9am hunpawl ciangin anu kiangah genkhia vee hi.\nHihte unau pen akigawm in 12 pha uh a, apa uhpen mikiang ah nasemmi “Labourer” khat kici hi. Anu uh ahihleh nasep neilo in, innnupi ahihi. Anu in hihthu atheih ciangin Police Report bawlpihpah hi.\nVideo: Youth who allegedly raped his 3 younger sisters remanded for 7 days\nKuala Muda district deputy police chief Supt Saifi Abdul Hamid in agenkhiatna ah hihpa pen thu hoihtak akisit ciangin abeisa inzong asanggam numei te nihtak buanngei cisawnsawn mawk hi. Tua abuanhun laitak in asanggam numei khatpen kum 9 hipan a, adang khatpen kum 14 ahihi.\nTuahunlai inzong atanu te’n anu kiangah gen uh himahleh atapa in tuabang in gamta keng, ka sanggam numei te’n hong minsiat saknopman hi ci ahih manin anu’n akimawlna, ciamnuih bawlna hilelding ci’n Police Report bawllo hi.\nRelated: Malaysia ah numeino kum 3 aphapan khat abuansawmpa kiman\nAsanggam numei 3 tepen akisitcian dingin zato ah kipaisak uh ci a, mibuanpa pen athu ki kancian in thusitna kineikikding cihi. Police te genkhiatna ah “Section 376B of the Penal Code” thukhun tawh kizui in amawhna kiciantak in aki muhkhiatleh thong kum 10 panin kum 30 kikal kikiasak dinga, ciangduai tawh tawsatzong ki thuaksakding hi ci’n genkhia uhhi. Sawltak #zomidaily\nPrevious: Indonesia President inzong Drug Traffickers te thautawh kapkhuan piata\nNext: Akhutme hoihtak atangtheilo khat akhuaksung Surgery akibawlkawm Guitar kitumsak


url: =Marka 6 | Siantongluan.net\nMarka 6 |\nTua lai panin ama pianna khua Nazareth-ah Jesuh pai a, a nungzuite in a zui uh hi.\nA Sabbath ni ciangin kikhopna inn-ah thu a hilh hi. Ama thuhilh a za mi tampite in lamdangsa-in, "Hihpa in hih thute koi panin a ngah ahi hiam? Hihpa tungah a kipia pilna a bang pilna ahi hiam? Bangci-in na lamdang hici bawltheih ahi hiam?\nAmah khutsiampa hilel a, Mary tapa hilo ahi hiam? James, Josef, Judas, leh Simon-te u hilo ahi hiam? A nau numeite zong hih lai mah-a om hilo ahi uh hiam?" a ci uh hi. Tua hi a, amah sangzolo uh hi.\nTua ciangin Jesuh in amaute kiangah, "Kamsang khat pen, ama khua, ama behte, leh ama innsung longal-ah kizahtakin pahtawina a ngah hi," a ci hi.\nTua hi a, cina tawmkhatte tungah khut nga-in a damsak cih simloh, tua lai-ah na lamdang lian bawl theilo hi.\nAmaute in amah a uploh manin lamdang a sa mahmah hi. Tua ciangin tua kiima om khuaneute-ah thuhilhin a pai kawikawi hi.\nJesuh in sawmlenihte sam a, amaute tungah dawi hawlkhiatna ding vangliatna pia-in, amaute nih nihin a sawlkhia hi.\nAmaute kiangah, "Ciangkhut simloh, na khualzinna uhah bangmah keng kei un. An ahi a, ip ahi a, sum ahi zongin keng kei un.\nKhedap bulh un la, ahi zongin puanak nih silhthuah kei un.\nA zin dingin a hong deih inn khat peuhpeuhah tung un la, tua khua panin na paikhiat mateng uh tua inn mahah om paisuak un.\nNa paina uh khua khatpeuh in note hong sangloin, na thuhilhna uh hong ngaihnop kei uh leh, tua khua nusia-in, na khe uha leivui bangte sinsan un. Tua pen amaute-a dingin hilhkholhna ahi hi," ci-in a vaikhak hi.\nTua ahih ciangin amaute kuankhia uh a, mite a mawhna panun a kisikna dingun thu a hilh uh hi.\nDawi tampi hawlkhia uh a, cina mi tampi sathau zutin a damsak uh hi.\nKumpi Herod in Jesuh thu a kigengenna thu a za hi. Mi pawlkhat in, "Tuiphumpa Johan, sihna panin hingkik hi. Tua ahih manin hih vangliatnate nei hi," a ci uh hi.\nAhi zongin a dangte in, "Elijah hi," ci uh a, pawlkhat leuleu in, "Tanglai-a kamsangte mah bangin kamsang khat hi," a ci uh hi.\nHerod in Jesuh nasepnate a zak ciangin, "A lutang ka tankhiat sak Johan hong hingkik hi," a ci hi.\nBang hang hiam cih leh Herod in a nau Filip zi Herodias a tenpihna hangin Johan in Herod kiangah, "Na naupa zi na tenpih ding ngeina hilo hi," ci-in gen zelzel ahih manin Herodias a heh suak a, galkapte in Johan manin thong sungah a khiatna dingin Herod a vaihawmsak hi.\nTua ahih manin Herodias in Johan mudahin thatnuam a, ahi zongin that zolo hi.\nBang hang hiam cih leh Johan pen a thuman mihoih khat hi, ci-in Herod in ngaihsun ahih manin amah zahtakin siatna a thuakna ding panin hu hi. Ama thugente in a lungsim nuamlosak hi; ahi zongin a thugen zanuam veve hi.\nAhi zongin a tawpna-ah Herodias in hunhoih ngah hi. Herod a suah ni hun a tun ciangin kumpi uliante, galkapmangte, leh Galilee gamsunga om ulian khempeuh-a dingin pawi a kham hi.\nTua pawi bawlna sungah Herodias tanu hong pai-in hong laam a, Herod leh a leenglate khempeuh lungdam mahmah uh hi. Tua ahih ciangin kumpipa in, "Bang deih na hiam; na deih peuhpeuh kong pia ding hi," a ci hi.\nAmah in kamciam pia a, "Ka kumpi gam phelkhat ciangdong nangawnin, nong nget peuhpeuh kong piakna ding kong kiciam hi," a ci hi.\nTua ahih ciangin tua numeino va paikhia-in a nu kiangah, "Bang ngen ding ka hi hiam?" ci-in a va dong hi. A nu in, "Tuiphumpa Johan lutang ngen in," ci-in a dawng hi.\nNumeino zong kumpipa kiangah hong paikik pahin, "Kuangdai khat sungah Tuiphumpa Johan lutang nong piakpah ding ka deih hi," a va ci hi.\nHih thu a zak ciangin kumpipa dah mahmah hi. Ahi zongin a kiciamnasa hang leh a leenglate maitang a zahtakna hangin nial ngamlo hi.\nTua ahih ciangin Johan lutang a hong paipihna dingin galkapte khat a sawlpah hi. Amah zong pai-in thong sungah Johan lutang tankhia a,\nkuangdai khat sungah a lutang hong paipihin numeino tungah a pia hi.\nJohan nungzuite in hih thu a zak uh ciangin hong pai-in a luanghawm la uh a, hanah a vui uh hi.\nTua khit ciangin Jesuh kiangah sawltakte hong ciahkik uh a, a sepna khempeuh uh leh a thuhilhna khempeuh uh a zasak uh hi.\nMi a ciah leh a kuan kiphamat uh ahih manin Jesuh leh a nungzuite in annekna ding hun nangawn nei manlo uh hi. Tua ahih manin Jesuh in, "Ei guak i om theihna ding mun khatah paikhia ni; tua lai-ah na tawlnga thei ding uh hi," a ci hi.\nTua ahih ciangin gunkuang tuangin gamdaihna mun a zuan dingin a pai uh hi.\nAhi zongin a paikhiatlam uh leh amaute ahihlam uh, mi tampi in thei uh ahih manin khuapi khempeuh panin a hong pai mite, lei lam tawnin na pai uh a, Jesuh leh a nungzuite a tun ma-in a na ma tun uh hi.\nJesuh, tuigei a tun ciangin mi tampi a na omkhin mu a, amaute, a cing omlo tuute tawh kibang sa ahih manin a khasiat mahmah hi. Tua hi a, amaute thu tampi tak a hilh hi.\nNitak lam ciangin a nungzuite in Jesuh kiangah, "Tu-in nitak hita a, hih lai mun lah gamlak ahi hi.\nHih kiima om khuate-ah amaute pai-in a annek ding uh a leina dingun hih mihonte sawlkhia in," a ci uh hi.\nAhi zongin Jesuh in, "Amaute nekding bangkhat peuhpeuh pia un," a ci hi. A nungzuite in, "Ngun peek za nih tawh anlum va lei-in amaute nek dingin pia ding ka hi uh hiam?" ci-in a dong uh hi.\nTua ciangin Jesuh in, "Anlum bangzah nei na hi uh hiam, va en dih un," a ci hi. Amaute in, "Anlum nga leh ngasa tawn nih om hi," ci-in a hong genkik uh hi.\nTua ciangin Jesuh in, "Mihonte a pawl a pawlin khen un la, lopa hing tungah tusak un," a ci hi.\nTua ahih manin mihonte zong pawlkhatah za, pawlkhatah sawmnga, cih bangin a honhonin a gualtut uh hi.\nTua ciangin Jesuh in a anlum nga leh a ngasa tawn nihte la a, vantung lam ento-in Pasian tungah lungdamna a ko hi. A anlumte balnen a, mite tungah a piak dingin nungzuite a pia hi. Tua mah bangin ngasa tawn nihte zong amaute khempeuh a hawmsak hi.\nAmaute khempeuh in ne-in a kham uh hi.\nTua ciangin nungzuite in a kikhamval anlum leh ngasa khawm uh a, paipel sawmlenih a dim hi.\nTua an a ne mi sung panin pasal cingteng tul nga a pha hi.\nTua khit phetin Jesuh in a nungzuite gunkuangah tuangsakin, a galkhata om Bethsaida khua-ah mapaisak a, amah in mihonte a khua ciatah a ciah dingin a sawl hi.\nAmaute tawh a kikhen khit ciangin thungen dingin mualtungah a kahto hi.\nKhuamial ciangin tui laizang dong gunkuang tungta a, Jesuh ahih leh leitungah amah guakin omlai hi.\nHuih in a nungzuite lehmut ahih manin gunkuang hot zoloin haksa a sakna thu uh Jesuh in a thei hi. Tua hi a, zingsang lam nai thum pan nai guk kikal khawngin a nungzuite kiang lamah tuitung tawnin Jesuh a pai hi. Amaute a khengsuak ding bangin pai a,\nahi zongin a nungzuite in tuitunga mi pai a muh ciangun, "Sikha hi," ci-in ngaihsun uh ahih manin a awngkeek gawp uh hi.\nBang hang hiam cih leh amah a muh uh ciangin lau mahmah uh hi. Ahih hangin Jesuh in thakhatin amaute hopihpah a, "Lungnuamin om un. Keimah ka hi hi; lau kei un," a ci hi.\nTua ciangin amaute omna gunkuang tungah Jesuh kahto a, huihpi zong a daipah hi. Nungzuite in lamdang a sa mahmah uh hi.\nBang hang hiam cih leh lungsim navaklo uh ahih manin anlum tawh kisai thupiang tel theilo uh hi.\nTui a kantan khit uh ciangin Gennesaret gam tung uh a, tuigei-ah a gunkuang uh a khih uh hi.\nGunkuang panin a paikhiat khit phetun mite in Jesuh ahihlam a theipah uh hi.\nTua gamsung tengah mite tai kawikawi uh a, Jesuh om hi, ci-in a kigenna mun peuhpeuhah cinate a lupna pheek uh tawh hong pua uh hi.\nKhuapi, khuaneu, leh khuakehtea a paina khempeuhah, mite in mihon kikhopna munah cinate hong pua uh a, a puanmongteep beek a lawnsakna ding deihin Jesuh kiangah a thum uh hi. A puanmongteep a lawngkha mi khempeuh cidam pahpah uh hi.\nTedim Lai Siangtho / Laibu: Marka 6


url: =Zo Phualva Thupuak: Volume 06, Issue 26 - Christian Te in Christmas Pawi Bawl Huai Mah Hiam - Zomi Adventist Innkuan\nZo Phualva Thupuak: Volume 06, Issue 26 – Christian Te in Christmas Pawi Bawl Huai Mah Hiam\nCHRISTIAN TE IN CHRISTMAS PAWI BAWL HUAI MAH HIAM?\nChristian-te in Christmas pawi bawl ding pen adik mah hiam cih dotna kum simin laikhak ahi zong phone tawh ahi zong dotna ka ngah den hi. December 25 ni in Jesu hong hong suak hi cih Lai Siangtho matlap ding a kiciatlohna leh December 25 ni pen dawibiate pawi tawh a kinahvawh nahi hi. Christmas ni hong piankhiatna thu le, tua ni ni-tumdang diak ahihna thu matlap kician pawlkhat kong gen cian nuam hi.\n1. Christmas le Christian-te: Hih dotna tawh kisai kong gencian ma in, Christmas pen Adventist-te in ih nial ding hi tuan lo hi cih hong gen masa nuam ingh. Banghang in Jesu Christ suah hun phawkna pen eite in va nial tentan se ding ie hiam? Bangbang ahi ta zong, hih pawi pen Lai Siangtho ah a siantho sakna(ordained) omlo ahih manin thu-ummite tawh kisai dingin ih ngaihsun kei hi. Eite in ni siangtho khat bek ie nei a, Piangsak pa le Honpa thu ie manna in ih siantho sak Sabbath ni ahi hi.\n2. Christmas le Leitung Tangthu: Ih theihtek sa mah bangin “Christmas” cih pen tanglai mikang kammal ahi “Christmesse,” pan kila hi a, a khiatna in “Christ’s Mass” kici “Khazih’ Pawi” cihna ahi hi. Hih Kammal pen khuamialpi hunlai in hong kizangto hi a, December 25 ni in Jesu hong suahna pawi kham ding kithawi in zan kim in Mass (Siangtho pumpi nekna: Catholics; src:https://www.merriam-webster.com/dictionary/mass) na nei den uh hi. Hih pawi pen Kammal dangte ah “Nativity” ci in zong kizang a, Latin kammal “Natalis” pan kila hi a, “Holy Night: Zan Siangtho” cihna ahi hi. (German: Weihnachten)\nHih Christian-te pawi ie hong piankhiatzia abul taktak kician lo hi. Tangthu kan pawlkhat in hi nativity pawi pen AD kum zabi 4 lai pan kizang ta hi a ci om hi. Christian pawlkhatte in Christ sih ni pen March 25 hi ding cih thu bullet nei in tuat uh hi. Pawlkhatte in Amah pen December 25 ma kha 9 lai in suak ding hi ci in upmawh gen uh hi. Adangte leuleu in March 25 ni in Jesu suak sak uh hi.\nA tamzaw te hilhcianna ah hih Christmas pen Romans te ie ciindan namkhat ahi December 25 ni sim a aneih den uh Zawhtheih loh Ni “Invincible Sun” (Latin: Sol Invictus) ie Suahkik ni “the Rebirth of the Sun” tawh kizom hi. Nativity pawi hun sung a meivakte a thupitsakna uh ih et ciang, Lai Siangtho sungah Christ zong meivak (Luke 1:78, 79) hi a, tuate nih kizopna nei gige hi. Hih thu en leng, Christiante in dawibiate pawi kimlai Christian pawi a suak dingin la a, lemtuah tawm uh hi. Hi thu zong hikha ding, ahi zong tangthu matlap ding haksa mahmah hi.\n3. Christmas le Thu-um mi: Eite in ih theih ding thu nam nih om hi: Eite in Pasian lamlahna tawh Jesu’ suahni ih kepcingna ding thu ih thei kei hi. Upmawh gen zong kullo hi. A nihna ah Christian bupphial in December 25 ni in Jesu’ suahni bawl hi. Ih laihkik thei kei a, laihkik zong kullo hi. Hih pawi tawh kisai bawlloh ding ih genna pen Lai Siangtho siksanna omlo bek thamlo in dawibia mite pawi tawh kizopna nei ahih man ahi hi. Tua ahih manin eite in ih ngaihsutna panin hi tawh kisai ih hepkhiat ding kisam hi.\nIh gensa mah bangin, Jesu in mihing bangin numei sung pan hong suahni phawkna le lungngaihna hun a tuam a neih ding pen khial vetlo hi cih kong genpha kik hi. Ngaihsutna kong piak nop khat ah, hih Christmas hun sungin a lamdang taka Jesu mihing hong suahna thu lungngaih ding hoih ka sa hi. Pasian’ Tapa takpi “Ci-le-sa suak” (John 1:14 ZIV) cih pen a lamdang mahmah thu hi a, mawhnei eite mawhna pan hong hotkhiatna dingin Piangsakpa ta-ngial mawhnei khat bangin hong suak hi.\nNativity ih cih zong mihingte ading a Pasian hong piak letsong hi a, a Tapa tungtawn in Pasian in a lianpen letsong hong pia ahi hi. Amah pen vantung Pasian in a khawnkhong a hong piak vantung anlum (John 6:48-51) ahi hi.\nTua bek hilo, Nativity ih cih pen taangko khiat hun ahi hi. Tua zan in vantungmite in tuucingte kiangah lungdamna thu na taangko uh a, “Lau kei un… Topa Christ ahi Honpa in note aa dingin David khua ah a suak zo hi.” (Luke 2:10,11 ZSV) ci uh hi. Eite in zong ih awte gingsak in Honpa Khazih Topa hanga ih ngah launa pan suahtakna le vangliatna dim lungdaihna te tua vanmite aw tawh kituak in ih taangko ding hi. Christmas in Bethlehem a mihing ci-le-sa a hong suak Jesu Christ thu phawkkikna ding hun manpha eite hong pia hi. A lungdam huai thu taangko ni! ? David Lian\nVolume 06, Issue 26 – Christian Te in Christmas Pawi Bawl Huai Mah Hiam on Scribd\nFRANCE GAM AH KIKHELNA LIANPI (The French Revolution)\nTags: Events, Zo Phualva Thupuak\nPrev post Zo Phualva Thupuak: Volume 1, Issue 1: Naupangte Muanna\nNext post KUMKIKNA LAMEN INNKUAN


url: =Naupangno khatin anu kiangah sumngen in benggawp :: ZOMI DAILY\nposted on 27 September 2017 at 1:28 pm Lomkholna: Malaysia, News, Sawltak, World\nNaupang pasalno khatin anu kiangah sumngen in atupgawp laitak Video kizaih in, Social Media ah ki thehzak hi. Tua Video Clip pen Second 42 sungbek hi a, zanni in Malaysia gamsung ah Viral Video akithehzak ahihi.\nVideo sungah naupang pasalno khatin anu kiangah sumngen in, aban tupsak hi. Anu in nalua, nalua ci’n awngzakzak a, avekin hongpia in ci’n atapa in otsangawp hi.\nAnunglam ah nupi khatin tua naupangno atotgawp zong kiza a, anu inbel kaneihteng kongpiak khit hi, nasem akuanding hi’ng ci’n dawngkik cihi.\nTua naupangpa pen apuansilh School Uniform tawh kibang a, sangnaupang khat hiding in ki ummawh hi. Anu kiangah asum neihteng apiakloh ciangin hehin atumgawp cimai hi.\nAmpang Jaya police chief Assistant Commissioner Hamzah Alias in agenkhiatna ah hihpen Ampang kuamsung ah thupiang cihi. Hihvai tawh kisai in Police Report zong kibawl a, ahi zongin apa in atapa pen bangmah hongcihsak kei un ci’n ngetsak cisawnsawn hi.\nTua naupangno pen kum 15 bek aphapan ci a, sum adeih ciangin anu pen simmawhbawl in tumgawp ngamta hi.\nPolice te genna ah hih thupiang pen zanni Tuesday (September 26) ni zingsang 7am hunpawl in thupiang ci a, atanu khatin hihbang in anu atumgawp asanggampa gamtatna pen Video zaihin apa kiangah khak hi. Apa’nzong tua naupangpa ii sangsia te tungah khaksawn in, hihbang in agamtatna pen bangci thuhilhding kahiam ci’n huhna ngen hi.\nVideo: Video of teenager allegedly beating mother going viral\nTua Video Clip pen mipi muhding in Social Media ah hongki khahkhiat ciangin, amukha peuhpeuh in lamdang samahmah uhhi.\nPolice te’nzong tua naupangno leh anu kiangpan in Statemen Record bawlkhin uh cihi. Tuaban ah tua naupangno ii azun zong sitsak uh a, zatui khamtheih Drug khawng azanghiam ci’n sitcianna bawl uh cih kiza hi.\nRelated: USA, Georgia sanginn huangsung ah sangnaupang khat palik te’n kaplum\nHihcia phapan in apianna anu tungah sum ngenin benggam cileh, hih naupangno khangkhiat kalding anu apa te’n ngahlah zungzunglo khading hi. Nulepa akhasiasak, alungkhamsak te daupailua zungzung khollo uhhi. Nulepa khitui takkhat ih kiatsak khakleh….. Sawltak #zomidaily\nPrevious: Iraqi gam sung a om Kurd minam te in suahtakna ngah nading Referendum bawl\nNext: Malaysia gamsung ah Wifi amawkna in na zatnopleh: unifi


url: =Indonesia, Bali Island ah meimual puakkhamding ci’n ki patau mahmah :: ZOMI DAILY\nposted on 23 September 2017 at 10:32 am Lomkholna: Indonesia, News, Sawltak, World\nIndonesia gamsung aom Bali Island kici tuikulh pen gamdangmi Tourist tampitak kumsim in azindetna, aminthang mahmah Tourist Destination khat ahihi. Tua tuikulhtung aom “Mount Agung Volcano” kici meimual pen tulaitak puakkham dekdek kici in, Indonesian Authorities te’nzong mipi te Warning piakhin uhhi. Hih Mount Agung Volcano mualpen Bali Island ah mualsangpenpen zong ahihi.\nHih meimual apuakkhamding pen naimahmah khadingin ki ummawh ahih manin, tua Mount Agung Volcano tawh akinai aom khuasungmi 200,000 bang Warning piakna kumpi thunei te’n neikhin uhhi. Tualak ah tuciangciang 10,000 valbang in innlehlo neihlelam teng nusia in ki hemkhiata uh cih AP pan kiza hi.\nTua Mount Agung Volcano panin 12km Radius kimkot ah aomkha khuasungmi, khualzin gamvakmi khempeuh avekun aki hepkhiat mengmeng nadingin Indonesia Authorities te’n avaihawmsan laitak uh ahihi. Tua 12km Radius sungtengpen lauhuai phadiak, Critical-risk Region ci’n aciapteh uh ahihi.\nNungsung kalkhat valsungdeuh akipan hih Mount Agung Volcano meimual pen puakkham theiding cih akigen masa hi a, ahunhun in Alert Level zong khangtoto hi. Tutung akipia pen Alert Level athumveina hitota a, Category 4 tungta, puakkham petmah tading cih ahihi.\nIndonesia Media te genkhiatna ah gamsung aom Wild Animals akici gamsa pawlkhat ahi gul, zawngkuh cihte nangawn hih meimual puakkhamding theikhol leh kilawm a, tuakuam sungteng panin ki hemkhia, taikhia uh cihi.\nTuabang in gamsung gamsa te nangawn aki hepkhiatna tungtawn in, tua meimual anuaizangteng ah ateeng khuasung mite’nzong hihpen limlahkholhna hi ci uhhi. Meimual pen puakkhamthei takpiding hi ci’n genkhia uhhi.\nAbeisa hihzahliang in alauhuaiding akici Alert Level omngeilo a, anunungpen hihbangdan Alert akipiapen abeisa kum 54 hunlaipek hikhinta hi.\nMount Agung Volcano anunung apuakkhap pen 1963 kumpek hikhinta a, tuahunlai in meimual panin Lava kici asa mahmah buanciim luangkhia, ki phitkhia ziahziah in mi 1100 takin sihlawh uhhi.\nVideo: 11,000 people have been evacuated as tremors shake Mount Agung volcano in Bali\nIndonesia gamsung ah meimual ahing “Active Volcano” pen akigawm in 130 bang om cimawk a, tuateng pen Pacific “Ring of Fire” tungah aomkha vive ahihi. Meimual tepen “Active Volcano” ahih nakleh apuakkhaploh asawt mahmah hangin, hunkhat ciangin puakkhamkik vevethei hi. Hih Mount Agung Volcano zong apuakkhap anunung pen 1963 kumpek hi a, tu’n apuakkham dingin akithawikik ahihi.\nVocano (meimual) Alert pen Category 4 in kikhen a, anuai abang ahihi.\nSummary of Volcanic Activity Alert Notification System\nNormal: Typical background activity of a volcano in a non-eruptive state\nAdvisor: Elevated unrest above known background activity\nWatch: Heightened/escalating unrest with increased potential for eruptive activity (timeframe variable) OR a minor eruption underway that poses limited hazards.\nWarning: Highly hazardous eruption underway or imminent.\nTulaitak Mount Agung Volcano meimual pen Category 4 na hita a, “imminent Eruption” ci’n puakkham dektak petmahta cihna ahihi.\nRelated: September 23 ni ciangin leitung beiding cih thuthang kilimgen\nSeptember 23 ni leitunghun beiding, meimual puakkhamding, zin lingding ci’n nungdiak in aki gengen thuthang pawlkhat om hi. Leitungbup abei takpi keizongin hih Mount Agung Volcano meimual puakkham mawkleh mi honkhatte adingin leitunghun abeimah suakmawk dinghi. Sawltak #zomidaily\nPrevious: Tulaai Leiitung Thuthang Tuamtuamte Updates (Sep 22)\nNext: Mai nawt ni ~ Rev. Thawng Khan Mung